Mikronazionalismoa | Iritzia | Berria\nFeminismoaren diskurtsoan hain ezagun egin zaigun mikromatxismoaren kontzeptua hautatu du inspirazio iturri gisa Jorge Cagiao y Condek nazionalismoaren ezaugarri batzuk liburu batean jorratzeko: Micro Nacionalismo. Euskarara ekarrita, azpititulutzat honako hau erantsi dio: «Ez ote gara denok nazionalistak?». Nik neure aldetik liburu horretan ageri zaizkigun ideia batzuk aletu nahi nituzke geurera egokitzen saiatuz.\nLiburuaren egileari inspirazio iturri izan zaiona emakumeen aurkako mekanismo sotil eta maltzur hori izan baldin bada, zer eman nahi digu aditzera Cagiao y Condek mikronazionalismoaren bitartez? Honako ideia hau jakinarazi nahi digu lehenik eta behin egileak: benetako nazionalismoa dagoela jokoan mikronazionalismoaren orotariko adierazpen ustez xaloen mamian. Komunitate nazionalak barneratu dituen balio eta sinesmenak egosten dira mikronazionalismoan, eta, ondorioz, ezarian-ezarian erabat naturalizatu diren ideologia hegemonikoaren usteak dauzkagu arau bihurtuak nazio menderatzailearen eta menderatuaren arteko harremanetan. Mikronazionalismoa nazionalismo menderatzailearen estrategian ernetzen eta gorpuzten da, beraz, eta Estatuaren nazionalismo dominatzailea du legitimazio-iturri.\nBesteak beste, mikronazionalismoaren adibide gisa kirolaren mundua dakar liburuak. Dioenez, Frantzian jende askorentzat «bizitzako egunik zoriontsuena» Frantziako futbol selekzio nazionalak 1998ko munduko txapelketa irabazi zuen eguna izan zen. Futbol talde bat nazioaren metafora gisa. Mikronazionalismoak, testuinguru nazionala tarteko, gure bizipen eta sentimenduen mundua konfiguratzen du modurik oharkabeenean, inolako gogoetarik gabeko ideologia primarioaren eskutik. Bere burua nazionalistatzat jotzen ez duenak bere nazioaren garaipenak ospatzen, goratzen eta gozatzen omen ditu giza jarduera sinbolikoki esanguratsuetan. Futbola ahotan hartu dugunez, eta Juan Mari Irigoienen azken liburuak, Derbia, futbolaren munduaz diharduenez, Hegoaldeko euskaldunoi komeni zaigu euskal futbolaren munduan nagusi diren mikronazionalismoek nola funtzionatzen duten jakitea. Zeren futbolaren gainerako tasunak eta keriak alde batera utzita ere, jakitekoa litzateke mikronazionalismoak zer identitate nazional mota eraikitzen duen zale abertzaleen buru-bihotzetan. Zaleen asmoak gorabehera, egituraz espainola den futbol sistemaren erreferentzietan egosten diren sentimendu eta identifikazio mekanismo mikroak nekez izan litezke euskal nazioaren ezpalekoak.\nArrazoiren batengatik edo besterengatik nazionalismoaren gaia mintzagai hartu behar izan dutenean, dio egileak, lehendabiziko hitzak beti hauek dira: «ni ez naiz nazionalista». Nazionalismoa positiboa balitz, inork ez bide luke eragozpenik izango halakotzat definitzeko. Demokratak garen galdetzen digutenean ez omen dugu zalantzarik izaten zer erantzun. Baina, nazionalista izatea gaizki ikusia dagoenez, horren ordez, gure atxikimendua adierazteko beste hitz bat aukeratu dugu: «patriotismoa». Bide batez esanda, euskaldun batzuek ere nahiago dute «abertzale» direla aitortzea, beren burua nazionalistatzat jotzea baino. Gurean bada abertzale edo nazionalista ez dela dioen independentistarik ere. Hala ere, bere nazionalismoa modu eroso eta laketgarrian bizitzeko asmatutako komodina omen da patriotismoa. Hortik dator, era berean, patriotismo konstituzionalaren mozorroa.\nNazionalismo ekonomikoaren gaia ere badator liburuan. Alegia, baliabide ekonomikoak nazionalismoaren arabera kudeatzea edo munduko nazio behartsuak aintzat hartuz politika sozioekonomikoa egitea. Aitor dut ekonomiaren gai honetan ez dudala nazionalismoa begi onez ikusten, eta nolabait esateko, askatu ezin dudan korapilo batean katigatua sentitzen naizela; izan ere, bateko, nazio euskaldun burujabea nahi nuke, eta, besteko, politika sozioekonomikoetan nazioz gaindiko egitura solidario bat. Nola bateratzen dira, ordea, euskal nazioaren burujabetasun linguistiko kulturala eta antinazionalismo sozioekonomikoa?\nNazionalismoak edo abertzaletasunak gurea bezalako ekonomia garatu batean balio etiko eta moralik baldin badu, ez da izango bere ondasun eta baliabide ekonomikoak bere muga nazionalen barruan «justizia sozialaren» arabera banatzen dituelako soilik. Nazionalismoaren alderdirik deitoragarriena politika ekonomiko nazionalistari lotuta dagoela iruditzen zait; hain zuzen, bazterkeria sozioekonomikoa ez da soilik nazioaren barneko klaseen artekoa, nazio aberats eta pobretuen artean dagoen arrakala askoz ere sakonagoa, larriagoa eta bidegabeagoa da. Munduko gertakari lazgarrienak (goseari, miseriari eta osasun arazoei darien heriotza-jarioa, migrazioaren parte handi bat...) aldez edo moldez nazionalismo ekonomikoari loturik daudela esango nuke. Eta zoritxar hori guztia txirotasunak jotako herriren batean jaiotze hutsagatik.\nHona mikronazionalismoaren sokako hainbat adibide, amaitze aldera. Etxetik irten orduko «buenos días» esaten dizun bizilagunaren diosalean mikronazionalismo espainolaren zantzurik hautematen ez duenarekin, nekez onduko dugu kontzientzia nazionalik. Euskaraz diharduten lagunarte batean erdaldun baten presentziak eragiten duen hizkuntza aldaketak daukan mikronazionalismoa igartzen ez duenarekin, beste horrenbeste. Edota D ereduko hiztun gehien-gehienak erdal elebidunak izateari darion mikronazionalismo espainolak kezkatzen ez duenarekin jai dugu. Zer esan euskararen erabilera informalaz arduraturik eta, aldi berean, bere euskal praxi linguistikoa euskalduntasun diglosikotik haratago ez doanaz? Zer esan, orobat, naziogintzaren ardatzean euskara ezartzeak euskal herritarron arteko kohesio-lana eragotzi eta zatikatu egiten gaituela uste duenaren mikronazionalismoaz? Azken buruan, eguneroko jardun eta prozesu sozial ñimiñoen eduki-esanahietan mikronazionalismo espainola edo frantsesa inplizituki txertatua dagoela antzematen ez badugu, gureak egin du.


Itziar Ziga: "Puta izatea lanbide bat da, eta txiroontzako ez da lanik txarrena" — Gaztezulo\nItziar Ziga: "Puta izatea lanbide bat da, eta txiroontzako ez da lanik txarrena"\nItziar Ziga: "Puta izatea lanbide bat da, eta txiroontzako ez da lanik txarrena" https://www.gaztezulo.eus/albisteak/itziar-ziga-quotputa-izatea-lanbide-bat-da--eta-txiroontzako-ez-da-lanik-txarrenaquot https://www.gaztezulo.eus/albisteak/itziar-ziga-quotputa-izatea-lanbide-bat-da--eta-txiroontzako-ez-da-lanik-txarrenaquot/@@download/image/2009941587itzia_1362569573.jpg\nItziar Ziga urdanga da, puta eta, batik bat, feminista. Errenteriarra izan arren, Bartzelonan bizi da azken urteotan eta hango feministekin elkartzen da, probokazioa armatzat hartuta, generoaren erruz baztertutakoen eskubideen alde lan egiteko.\nTaberna batean zerbitzari aritzen da auzo txinatarrean, eta duela gutxi liburua plazaratu du: Devenir perra (Urdanga bilakatzea). Liburuaren aitzakian Euskal Herrian izan da Itziar, amaren etxean, Iruñean. Cafe Vienes tabernan elkartu gara.\nZer moduz Sanferminetan?\nLanean aritu naiz lagun batzuen tabernan. Aspaldi ez nuen horrenbeste egunez hemen egoteko aukerarik izan, eta oso ongi ibili naiz. Ez dut parranda askorik egin lan egin behar nuelako, baina tira.\nDibertsioaren zentzu iraultzailea defendatzen duzu, ezta?\nNoski! Gehien aldarrikatzen dudan gauzetako bat da. Sistema patriarkalak eta kapitalistak, gu baztertzeaz eta zokoratzeaz gain, sufritzea eskatzen digu. Sistemari aurre egiten badiogu, ordaindu egin beharko dugu: dela kartzela, dela txirotasuna, bortizkeria, zorigaitza, samina, paranoia\nNire nortasunak, ordea, gozatzera narama. Uste dut geure mendekurik onena ongi pasatzea, gozatzea, dela; eurek baino gehiago gozatzen dugula erakustea.\nAstean zehar edozein egunetan goizeko ordu txikitan etxeratzea oraindik ere gaizki ikusia izatea sinestezina da.\nAlde batetik 'arauaren' ikuspegitik dago gaizki ikusia, artaldetxoaren barruan egon beharra baitaukagu, eta artaldeak ongi pasatzen duenean bakarrik egin baitezakegu parranda: lan egun batean goizeko ordu txikitan azaltzen bazara, pertsona kaskarra zara, eta langile eskasa. Bestalde, gerlari txarra zara, mugimendu iraultzailearen ikuspegitik ere.\nNolabait, borrokaren ardiak izatea eskatzen zaigu. Bizitza galtzen dugula iruditzen zait, eta hori oso kontuan hartu behar dugu, boterea beti saiatu baita guri bizitza zapuzten. Borroka guztietan beti izan dira korronteak, oso matxinoak, gudaren baitan ongi pasatzen saiatu direnak. Gu izorratzen saiatzen badira, ez dezagun behintzat gozatzeko eta barre egiteko gaitasuna galdu. Euskal Herrian zehazki oso premiazkoa ikusten dut hau, 'gudarien etikaz' oso bustita gaudelako. Maritxuen mugimendua, adibidez, beti hartu izan da fribolotzat, eta ez da horrela; argi esaten dute euren generoa hankaz gora jarri izanagatik ez direla malko putzu batean biziko.\nBorroka gauza serioa da, ordea.\nBai, baina seriotasunak ez du suminduta egotearekin zerikusirik. Nire lagun batek esaldi bat esan zidan behin, oso barruan geratu zitzaidana: "Eskola garaian Elizaren errepresioa jasan izanagatik beti kexaka dabiltzanak garaituak dira". Eta egia da, hura pairatu eta 20 urtera orduan gertatua deitoratuz jarraitzen baduzu\nAlegia, handik atera behar duzu eta plazerrarekin lotzen dugun erruduntasuna uxatu. Geure festa, geure mozkorkeria, geure sexua; horixe da daukaguna. Botereari gu gozatzen ikusteak egiten dio min, eurek ez baitute gozatzeko gaitasunik.\nFeminismo femeninoa da zeure liburuaren zutabeetako bat; zertan datza?\nLiburuan aipatzen den muturreko feminitatea, nolabait, parodikoa da; zikina, putena, vedetteena, sasietakoa, txiroa, ez Chanel-ena, ez ibiltokietakoa. Gu garenaren erretratua egiten dut, eta aldarrikatzen dut hauxe izan daitekeela borrokarako modu bat. Ez dut esan nahi gure izaera feminismoaren barruan beste izateko modu batzuen gainetik dagoenik. Neska gaiztoek, putek, transexualek, luma askoko maritxuek, horiek guztiek badute feminitate bat ez duena inork aldarrikatzen, ez aintzat hartzen. Baina ez dezala inork nik diodana bueltan datorren korronte sasi-feminista horrekin nahasi, zeinaren arabera feminismoak min handia egin zuen, emakumeen feminitateari eraso egin ziolako\nMesedez! Emakume batzuk borrokan ibili diren urte hauetan, beste emakumeak senarrei mahai gainean bazkaria jartzen ibili dira! Feminitatea aldarrikatzean, muturreko eta bazterreko feminitateaz ari naiz; egin kontu, geure mugimenduaren bidaide nagusiak marimatxoak direla\n`Marimatxoak´ aipatzean, gizonez janzten diren neskez ari zara; ez al da bitxia gizonen aurka egiteko gizonez mozorrotzea?\nNik marimatxoen ausardia defendatzen dut, guztioi ateak ireki dizkigulako. Alde guztietatik iraindu dituzte, desbideratutzat eta okertzat hartu dituzte. Bestetik, gizonezkoen indarkeria pairatu behar izan dute, gizonezkoak marimatxoen aurrean oso mehatxatuta sentitzen direlako, aurrean daukaten emakumeak boteredunaren zeinuak bereganatu dituelako. Denetik dago, noski, genero aldaketan hain urrun joan izanagatik gizonaren zerak bereganatu dituztenak barne. Baina zure galderari erantzunez, esango nizuke niri gehien gustatzen zaidana dela taberna batean sartu eta benetan denetik dagoela ikustea, bakoitzak nahi duen bezala eramaten duela bere feminismoa eta guztiok barku puta beraren barruan gaudela. Elkarri harriak botatzen hasten bagara, sistema, patriarkatua, Eliza, boterea, gobernua, horiek guztiak lasai geratzen dira, lana aurrezten baitiegu.\nLiburuan jorratzen duzun beste gaietako bat bortizkeria da.\nEzingo nuke feminismoaz hitz egin bortizkeriaz hitz egin gabe, nire etxean bortizkeria giroa izan bainuen. Nire aita bortitza zen, eta, beraz, emakume guztiek bezala, nolabaiteko bortizkeria pairatu dut neuk ere. Oso emakume gutxi ezagutzen dut bortxaketaren bat, edo bortxaketa saiakeraren bat, edota erasoren bat pairatu ez duenik. Hala gizarteratzen gaituzte gizon-emakumeok, hala izorratzen gaituzte. Baina muturreko emetasunera itzuliz, ezin nuen putekiko bortizkeria ahaztu, izan ere, neska bat oso femeninoa denean, nolabait, bere burua biktima gisa seinalatzen du. Itxura hau daukazu, generoaren barruan hala kokatzen zara, beraz, haren bortizkeria pairatuko duzu, eraso egingo dizute. Feminismoaren barruan muturrera eta putatasunera jotzen dugunok, honenbestez, bortizkeriaren aurrean izan beharreko erantzunak oso garatuta dauzkagu, halabeharrez, ez dugu beste erremediorik izan. Muturreko femeninotasuna izatea, hala azaltzea, eta hala azaltzeko aukera defendatzea arazo iturri handia da. Eta, beraz, irtenbide modu ugari ezagutzen ditugu. Liburuan irtenbide horietako zenbait jaso nituen, halako esperientzia ugari. Konturatzen bazara, oso gutxi ikusten dugu jendarte honetan bere burua defendatzen duen emakumea. Baina bada halakorik, eta ongi dago emakume guztiok ikas ahal izatea.\nGauez defendatzeko moduak, adibidez...\nBai, jakina! Gauaren defendatzaile sutsua naiz. Asko gustatzen zait gaua. Iruñeko apezpikuak duela hainbat urte esan zuen emakumeak irratiko arrosarioaren orduan itzultzen zirenean ez zituztela kaletik bortxatzen. Baina hori gezurra da, euren etxeetan bortxatzen zituzten, euren aitek eta senarrek. Emakumeak gauez ibiltzeko eskubidea defendatu behar du; bere askatasun esparrua bezala. Gauez ibili nahi badu, ibil dadila. Gaua oso ederra da, eta milaka arrazoi egon liteke kalean egoteko. Bada, hori egiten baduzu, kaletik ibiltzea erabakitzen baduzu, eraso egingo dizute. Are gehiago gona motzez bazoaz, edo ile horia badaukazu. Oso ekintza arriskutsua da eta, beraz, erresistentzia ekintza. Orduan, hori egiten duenik badela jakinda, konta dezala, zabal dezala.\nEmakumeenganako indarkeriak dozenaka aurpegi ditu, ordea.\nZalantzarik gabe! Gure bizitzan etenik gabekoa da. Eta indartzeko estrategiak garatzen ditugu, bai norbanakoontzat eta baita taldearentzat ere. Eta honetaz hitz egin behar dugu.\nAzken urteotan emakumeenganako bortizkeriaren inguruko jarrera ofiziala asko aldatu da, asko erabili da politikoki; feminismoaren baitan ere, arazo honekin amaitzeko asko hitz egiten da poliziaz, kartzelaz... ezkerreko ikuspegitik, ez al da kontraesankorra?\nNiri beldurra ematen dit, eta, hain justu, nire hurrengo liburua honen ingurukoa izango da. Emakumeenganako bortizkeria politikoki erabiltzen dute, eta hori jasanezina da. Politikariek bakarrik biktima gisa nahi gaituzte ikusi eta, horrela euren kontrol mekanismoak areagotzen dituzte. Nik esango nuke feminismoa honi begira dagoela, erne dagoela, zelatan. Lotsagarria da zein gutxi hitz egiten den emakumeon defendatzeko gaitasunaz. Zergatik ez dute eskolan autodefentsa irakasten? Harrigarria da! Emakume asko untxiak bezala hiltzen dira, eta askotan erakutsi dugu emakumeok heriotzaz libratzeko zerbait gehiago egin dezakegula. Emakume askok lortu du gizonen baten atzaparrei ihes egitea. Teknika ugari garatu dira azken 40 urteotan. Baina emakumeei helarazten zaie aldamenean polizia bat izanda egongo direla benetan salbu... Polizia bat! Arren! Noiz izan dira poliziak emakumeontzako inolako laguntza!\nGai honetaz komunikabideetan horrenbeste hitz egiteak badu alde onik?\nBai, badu. Nire etxean halakoak gertatzen zirenean inork ez zuen horretaz hitz egiten. Erabateko isiltasuna zegoen. Ikusten duzunean halako jarrerak ez direla sekula salatzen, ikara sentitzen duzu, terrorea. Orain, ordea, asko hitz egiten da, baina gaizki. Bigarren mailako biktimizazioa egiten ari dira, lagundu beharrean; gizarte zerbitzuetara edo poliziara jo eta ezgai bazina bezala tratatuko zaituzte, ume bat bazina bezala. Transmitituko dizute zuk ezin duzula ezer egin, sasikume hori zu erailtzera noiz azalduko itxaron besterik ezin duzula egin. Horri bigarren mailako biktimizazioa esaten zaio. Bitan erasotzen dizute.\nEmakumeen aldeko gizon "heroi" asko agertu da azken aldian...\nBai, gogoratu zaitez Neira maisuaz (Neirari ez diote iturgin esaten, maisu esaten diote; hori ere adierazgarria da). Gizon honek emakume bat defendatu zuen. Hala da, eta hala onartu behar dugu. Asko pozten naiz osatu izanagatik. Hau esanda, zera galdetu nahi nuke: zenbat emakume defendatu behar izan dira gizon baten erasoaren aurrean? Milaka! Baina heroia bera da, Neira jauna! Zergatik? Zergatik ez da hitz egiten egunero euren burua defendatzen duten emakumeez? Nire liburuan aipatzen dut kasu deigarri bat. Joan zen gizon bat bere emazte ohia erasotzera aizkora batekin, eta emakumeak labanaz akabatu zuen. Nor da emakume hori? Ez dakigu. Ez dugu hartaz ezer entzun! Saiatu naiz han eta hemen galdetuz emakume haren berri izaten, baina ez dut ezer aurkitu. Akaso auzipetu egin zuten. Begira zenbat orri bete dituen Neira maisuak, emakumeen salbatzaileak, eta zenbat bete dituen emakume honek. Eta ez ahaztu eredu ona dela, izan ere, senar ohia hil ez balu, bera zatekeen hildakoa! Orduan bai, orduan agertuko litzateke telebistan! Gaixotu egiten nau honek guztiak: gizonek erasotzen gaituzte, eta gizonek defendatzen gaituzte... ezin dugu geure bizitzaren protagonista izan!\nZergatik esaten diozu zure buruari urdanga?\nIraina geureganatzeko modua da, batetik. Geure buruari emagaldu, urdanga, puta esaten diogu. Badago joera bat pentsatzeko matxismoaren atzaparretatik libratzeko puritanismora jo behar dugula, ia moja bilakatzeraino, sexualitatea gizonen kontua balitz bezala. Guk ez al dugu bada sexualitaterik? Geure buruari urdanga esanda, geure desira aldarrikatzen dugu, geure dibertsioa, eta geure amorrua, baina ikuspegi alproja batetik, zikina, lohia, muturrekoa eta txiroa, ze urdanga batek ezin du pija izan, urdangak auzoetakoak gara, mugaldekoak.\nZeure liburuan aipatzen duzu urdanga bilakatzea etxean bizi izandakoaz libratzeko modua izan zela; orduan bizitakoaz libre sentitzen al zara orain?\nBai. Ez dut traumatik hitz egiten, gainditu izanaren amorrutik baizik. Txikitatik ikusi izan dut banpiresa itxura hau liberatutako emakumearena bezala, bere patua erabakitzen duen emakumearena bezala. Etxean gizon batek bortizkeria giroa sortzen duenean, berak erabakitzen du noiz egingo duzun barre eta noiz negar. Hortik ateratzeko, emakumeak aske izan daitekeela ikasi behar du. Nik sentitzen dut emakume markatua naizela, baina horretaz harro nago, gauza txarrak positibo bihurtzen ditudalako, nire alde erabiliz, ez nire kontra. Nik bortizkeria antzemateko sena oso garatua daukat, eta ez nuke ezergatik aldatuko. Hori bortizkeria asko ikusita ikasi dut, noski.\nEta zure ama, libratu al da?\nNik uste nire amak baduela barruan zerbait esperientzia hartatik salbu geratu zena, ukitu gabe. Badirudi barrutik lizundu ezina dela, garaiezina. Beregandik asko ikasi dut. Lortzen du ongizate burbuila batean bizitzea, eta garrantzitsua da hori.\nLiburua irakurri al du?\nBai, asko gustatu zaio. Oso pozik dago nik liburua idatzi izanaz, eta berari eskaini izanaz. Hasiera batean galdetu nion ez ote zen ezeroso sentitu gure etxeko kontuak haizatu izanagatik eta erantzun zidan etxeko kontuak nireak ere bazirela eta banuela haietaz hitz egiteko eskubidea. "Arraioa, nolako kaña daukan zaharrak!", esan nuen. Negar egin nuen egun hartan. Amaren ikuspegitik, ordea, bere alaba naizenez, eta babestu behar nauenez, esan zidan beste hainbat kontu isiltzea ere baneukala. Adibidez, drogatzen naizela, edo larrutan mundu guztiarekin egiten dudala, edota nire bikotekidea transexuala dela aldarrikatzea... ni baztertuko nauten beldur da, eta ikuspegi horretatik esan zidan, ez purismotik.\nGizakion bereizketa generikoa arbuiatzen duzue?\nZer galdetzen zaio emakume bati haurdun dagoenean? Ea barruan daramana neska edo mutila den. Bada joera pentsatzeko genero bereizketa betidanikoa dela, baina berria da. Honen aurka sortu zen queer mugimendua, New Yorkeko kaleetan (ez giro akademikoan). Gaur egun Mendebaldeko ospitaletan umeei sekulakoak egiten dizkiete, ume horrek bere sexua ongi garatua ez daukala ikusten dutenean. Alde batera edo bestera hormonak ematen dizkiete, hau edo beste izan daitezen, neska edo mutila izatea baino ez baita onartzen geure gizartean. Nik intersexual horietako bat baino gehiago ezagutzen dut, eta sekulako amorrua daukate barruan, txapuzak egin baitzizkieten hankartean. Duela gutxi AEBetan auzi bat irabazi zuten intersexualek, eta lortu dute eskubidea euren historia klinikoa ezagutzeko, zehazki zer egin zieten jakiteko. Ez dugu ahaztu behar hau dena interesengatik dagoela horrela diseinatua, batzuk alde batean eta besteak beste aldean edukitzeko.\nEzkerreko jende asko prostituzioaren kontra dago, emakumearen gorputzaren esplotazioa delako; zein iritzi duzu zuk?\nEmakumeen gorputza esplotatzen dela? Eta beste emakumeen gorputza ez al da esplotatzen? Eta gizonezkoena? Etxean edo taberna batean lan egiten duenak, ez al du bere gorputza esplotatzen? Zer gertatzen da sexuarekin? Zergatik ezin da sexuaren eta diruaren arteko trukea onartu? Non eta gizarte kapitalista batean, non dirua eta sexua obsesio diren... zer gertatzen da hor? Puten inguruko mafiaz hitz egiten da, baina nork bultzatzen du mafia hori? Kapitalismoak eta atzerritarren legeek! Zein da, bada, arerioa? Ezagutzen ditudan putak, ekintzaileak guztiak, egoera kaskarrean lan egiten duten puten eskubideen aldeko borrokalari sutsuak dira. Baina puta guztiak erasotzeko argudio gisa erabiltzen da puta hauek nolako baldintzetan egiten duten lan, eta nola bizi diren. Baina nork ahalbidetzen du egoera bere horretan geratzea? Gobernuek! Bestetik, puta izatea lanbide bat da, eta txiroontzako ez da lanik txarrena, ikusi besterik ez dago txiroontzako nolako lanak izaten diren, denak higuingarriak eta jasangaitzak.\nZure liburu aurkezpenean Vero izan zen, puta ofizioz; zer esaten du bere lanaz?\nEz du esaten bizitza idilikoa duenik. Batzuetan Bartzelona futbol taldearen zelai ingurura joan behar du, eta ez du beti asko irabazten. Beste batzuetan bai. Baina puta ez bada, zerbitzari aritu behar du tabernaren batean, orduko zazpi euro irabazten... Orduan, dio: zer arraio ari naiz hemen? Zazpi euro orduko! Banoa!\nBitxia da zenbat kezkatzen garen puten osasunagatik, eta euren eskubideengatik, eta zer gutxi egiten dugu euren alde...\nPuten eskubideen inguruan hitz egiten den bakoitzean, puten bizitza zailtzeko egiten da, euren lana erasotzeko, setiatzeko. Zer gertatzen da putak kaletik ateratzen dituztenean? Horrek zerbaitetan laguntzen al die? Hor atzean estrategia bat dago: putak eta emakume zikinak biktima bilakatzen ditugu, eta, modu horretan, beste emakumeek dena irentsi behar dute, ustez luxuz bizi direlako. Zer gertatzen da etxeetan, ordea? Puta batek gizonezkoa behin ikusten du, baina emakumeek gizonezkoak etxeetan dituzte, egunero!\nLiburu bat: Good morning, midnight (Jean Rhys).\nFilm bat: Death proof (Quentin Tarantino).\nAbesti bat: Tatuaje (Concha Piquer).\nJakia: vichisoise. porru-krema hotza.\nArropa: koktel soinekoa.\nOsagarri bat: peineta.\nEmakume bat: Laura Bugalho. paperik gabekoen aldeko trans aktibista.\nGizon bat: beatriz preciado. filosofoa.\nAmets bat: has gaitezen patriarkatua suntsitzetik


Ziberjazarpenari eta sareko delituei buruz "Aquí y Ahora" saioan ekainaren 3an\nZiberjazarpenari eta sareko delituei buruz, gaur gauean, "Aquí y Ahora" saioan\nAurrerantzean, Eider Hurtadok eta Nerea Reparazek aurkezten duten datu kazetaritza saioa ostegun gauetan emitituko du ETB2k.\nNerea Reparaz eta Eider Hurtado. Argazkia: EITB Media\n''Aquí y Ahora'' saioaren webgunea\nAste honetan, "Aquí y Ahora" saioak emisio egun berria estreinatuko du; aurrerantzean ostegun gauetan izango da ikusgai. 22:30etik aurrera, Eider Hurtado eta Nerea Reparaz kazetariek erreportaje berri bat eskainiko dute, oraingoan ziberdelituen eta online jazarpenaren ingurukoa.\nIrainak, mehatxuak eta jazarpenak sarean; Internet jazarleentzako eremu oparia bihurtu da, eta hainbat bide baliatzen dituzte ihesbiderik gabeko biktimak iraintzeko. "Aquí y Ahora" saioaren erreportajeak WhatsApp, posta elektronikoa edo sare sozialak bezalako kanaletatik eragindako eta jasandako indarkeria du ardatz aste honetan. Indarkeria horren hein bat Zigor Kodean jasota dago, ziberdelituen atalean. Programan emango dituzten datuen arabera, 2020an, Euskadin 16.935 ziberdelitu kasu erregistratu ziren, aurreko urtean baino 2.400 gehiago. Manuel Viota Ertzaintzaren Informatika Delituen Ataleko buruaren laguntzarekin, ohikoenak zeintzuk diren eta haien aurrean nola babes gaitezkeen erakutsiko dute.\nBestalde, sexu-askatasunaren aurkako delitu digitalen bilakaera bereziki kezkagarria da. Hamar emakumetik batek onartzen du ziberindarkeria pairatu duela uneren baten. Stop Violencia de Género Digital Elkarteko Encarni Iglesiasek bere senar ohiaren ziberjazarpenaren testigantza eskainiko du. Adingabeen artean ere gertatzen den fenomenoa, izan ere eskola-jazarpena jolastokitik esparru digitalera igaro da. Orain, gazte askok ziberbullyinga pairatzen dute, eta helduek nekez antzematen dute. Estibaliz Tijero idazleak bere bi alaben kasua kontatu du. Zaharrenak 10 urte baino gehiago daramatza terapian eta oraindik ondorioak bizi ditu.\nKazetariek ere jazarpen masiboa sufritzen dute. Saioak Cristina Fallaras eta Javier Ruiz elkarrizketatuko ditu. Fallarasek Twitter utzi du; Ruizek, bere aldetik, Twitter uztea ere pentsatu duela onartuko du eta arazoaren oinarria eskuin muturreko taldeek sustatzen duten jokabidea zekena dela salatzen du.\nBaina mehatxu horiek gutxitan iristen dira auzitegietara. Itxaso Ortiz abokatuak azalduko duenez, legediak zailtasunak ditu ziberdelituen erritmo berean aurrera egiteko. "Aquí y Ahora" saioak arazo horretan sakonduko du, eta erantzun penala eragiten duten beste delitu batzuei erreparatuko die, ziberiruzurrei alegia. Jon Mikel hackerrak interneteko eremurik ilunenean zibergaizkileak nola maneiatzen diren argituko du. Bukatzeko Aurora Arbizuk bere bizipen pertsonalaz berba egingo du. "Maitasunaren iruzurra"ren biktima izan zen, eta Rodrigo Nogueira limurtzaile ospetsuak iruzur ekonomikoa nola egin zion azalduko du.\n"Aquí y Ahora" saioak Acoso en la red erreportajea eskainiko du gaur, 22:30ean, ETB2n eta eitb.eus-en.


Ezagutzan aritu diren ezezagunak | EIBZko liburutegia\nEzagutzan aritu diren ezezagunak\n2014/11/14 -n Mirentxu-kargitaratuta\nAinhoa Larrabe Arnaiz / 2014-11-13 / 813 hitz\nGizonak dira gaur egun ezagutzen diren zientzialari gehienak. Baina ezezagunak diren arren, emakumeak betidanik aritu izan dira zientzia eta teknologia arloan lanean. Ezkutuan dago egin duten lana, eta horrek eragina du gaur egun zientziarekiko dagoen ikuspegian.\nIsaac Newton, Charles Darwin, Pitagoras eta Koperniko. Ezagunak dira izenak. Historian arrastoa utzi zuten zientzialaritzat hartzen dira laurak, eta askotan entzun eta ikasitakoak dira haien teorema zein formulak. Baina badira ere Rosalind Franklin, Eva Harris, Caroline Hersche eta Hipatia Alexandriakoa. Ezezagunak dira, ordea. Historikoki emakumeak zientzian aritu diren arren, gutxi dira ezagutzen direnak. Baina horrek ez du adierazten hor egon ez zirenik, Yolanda Jubeto EHUko Ekonomia irakaslearen arabera.\n«Emakumea beti aritu da zientzia eta teknologia arloan lanean». Hala aitortu du Jubetok. Medikuntzaren adibidea nabarmenena dela azaldu du: «Historikoki jakintza femeninotzat hartua izan da medikuntza». Sendagileak, emaginak eta sendabelarretan adituak aipatu ditu Jubetok. Materialen eraldaketa prozesuetan ere aitzindariak izan dira. Kontserba prozedurak eta elikaduraren transformazio teknikak dira horren adibide. Baita buztin eta metalaren eraldaketa ere. «Betidanik aritu da esparru horietan lanean».\nAldaketa zientzien instituzionalizazioa izan zenean gertatu zela azaldu du Enkarni Gomez EHUko Fisika irakasleak. Jakintzaren transmisiorako erakunde horietatik baztertuta geratu ziren emakumeak: «Ordura arte jakituria herritarra izan zena erakundetzen hasi zen poliki- poliki. Ofizialtasuna eman eta hori zabaltzeko akademiak sortu ziren. Emakumeei horietan sartzeko ate guztiak itxi zizkieten». Unibertsitate publikoaren sorrera azpimarratu du Jubetok: «XVII. eta XVIII. mendean zientzia modernoa eraikitzen hastean ezagutza ofiziala gizonen menpe geratu zen». Medikuntzan izandako aldaketa nabarmendu du berriz. Azaldu du unibertsitate titulazioak agertzean emakumea esparru horretatik alboratu eta gizonezkoen jakintza bihurtu zela: «Nolabait, gizonezkoen feudo bihurtu da zientzia. Ezin da esan ez garela aritu, baizik eta ez garela ikusiak izan. Izugarrizko lana egin dugu, eta aurpegia beste batzuek jarri dute».\nEmakume zientzialarien artean, Marie Curie poloniarra da ezagunena. Hura izan zen Nobel saria jaso zuen lehena, baita Parisko Unibertsitateko lehen emakume irakaslea ere. Garrantzitsua izan zen Curieren lanaren onarpena, Jubetoren arabera. Eta penaz nabarmendu du haren aurretik eta ondoren ere asko izan direla aitorpenik jaso ez duten emakume zientzialariak.\nGizonen izenak ageri dira ikerkuntza eta aurkikuntzen egile gisa. Baina horien guztien atzean jende askoren lana dagoela azpimarratu du Jubetok: «Jende askok egiten du lan proiektu edo aurkikuntzetan, gerora izen bakarra gailentzen den arren». Emakumeen presentzia esanguratsua dela azpimarratu du. Adierazi du zientzialari askok etxean egiten zutela lan eta emakumeek ekarpenak egiten zituztela. Mileva Maric jarri du horren adibide gisa. «Nork ezagutzen du?». Albert Einsteinen emaztea izan zen Maric, eta Einsteinek ezagun egindako erlatibitatearen teorian parte hartze nabaria izan zuela nabarmendu dute hainbat ikerketak azken mendean. «Baina oraindik ere Maricen izena ez zaigu ezagun egiten».\nEtxean egindako ikerketetatik unibertsitateetara jauzi egitean arazo bera izaten dela adierazi du: «Unibertsitatera joatea debekatua zuten emakumeek, eta hor ere mugak izan zituzten arloko zientziak garatu ahal izateko». Virginia Woolf idazlearen pasarte bat ekarri du gogora azalpena emateko: «Gerrari buruz emakumeek izan zuten jarrera aztertzeko eskatu zioten Woolfi. Eta galdera bat eginez erantzun zuen berak: Nola azalduko dut gerrari buruz zer pentsatzen dudan, nire argudioak lantzeko unibertsitatean sartzeko aukerarik izan ez baldin badut?».\nEhun urte baino gehiago dira emakumeak unibertsitatera sartu zirenetik. Eta urratsak egin diren arren, egiteko lan handia dago oraindik, Jubetoren arabera: «Emakumeek egiten duten lanaren oihartzuna oso txikia da; oraindik ere ez da emakumeen lana legitimatzen». Jubetok uste du gaur-gaurkoz pentsaera hori gailentzen dela eta aldaketak oso motel gertatzen ari direla: «Gaur egungo zientzietan ere nabaria da emakume eta gizonen esparruen banaketa hori; eredu sozialak oso astiro aldatzen dira». Adierazi du gero eta emakume gehiagok egiten dituztela goi mailako ikasketak. Baina desoreka dago ikasle kopuruaren eta goi karguen artean. «Oso zaila da hierarkia hori apurtzea».\nZientziaren ezagutza boterearekin harremanetan jarri du Jubetok: «Mundua aztertzeko erari erabat lotua dago zientzia eta teknologia». Eta azterketa horren ikuskeran jarri du arreta Jubetok. Haren arabera, zientziaren edukiak historikoki aldatuz joan diren arren, ikuskera patriarkaletik abiatzen dira denak. «Asko kostatzen da ikuskera horrek atzean gordetzen duen botere harremana zalantzan jartzea».\nObjektibo eta neutraltzat hartzen da zientzia, Gomezen arabera. Horren adibidea da argudiatzean etengabe erabiltzen den esaldia: «Hori hala da, zientziak horrela frogatu duelako». Baina generoaren arabera ere bereizten da objektibo eta subjektibotasuna bera. Emakumea subjektibotasunarekin eta emozionaltasunarekin lotzen da, Gomezen arabera. Eta gizonezkoa, aldiz, objektibotasunarekin. Pertzepzio horrek eragin zuzena du zientzian, EHUko irakaslearen arabera: «Zientzialaria izateko objektiboa izan behar duzu nolabait. Pentsamendu hori oso hedatua dago. Eta objektiboa gizonezkoa da». Dikotomia hori zientzietan ez ezik beste arloetara ere hedatzen dela azpimarratu du. «Ikuspegi horrek aditzera ematen du zientzia bera agian ez dela horren neutroa».\nIrakasle biek nabarmendu dute ezinbestekoa dela orain arte ezkutuan izan den lana azalaraztea. Hala azaldu du Jubetok: «Beharrezkoa da erreferentziak berreskuratzea, emakumeen lana mahaiaren gainean jarri eta egin dituzten ekarpenei garrantzia ematea». Generoen eraikuntzan egin du indar Gomezek: «Txikitatik jasotzen dugu emakume eta gizon nola egin behar garen eta bakoitzari zer dagokion. Horiek eragin zuzena dute gerora, eta horretan eragin behar dugu. Bagoaz poliki-poliki, baina oraindik ere lan handia dago egiteko»\nKategoria Berria egunkaria, Gizartea, Zientzia, etiketak 2014, Ainhoa Larrabe, Berria, Enkarni Gomez, Gizartea, Yolanda Jubeto, Zientzia by Mirentxu. Gorde lotura.


SNS-O zerbitzuko larrialdietako zerbitzuek 460 lagun artatu dituzte jaietako lehenengo bost egunetan\nSNS-O zerbitzuko larrialdietako zerbitzuek 460 lagun artatu dituzte jaietako lehenengo bost egunetan asteazkena, 2007.eko uztailak 11\nNafarroako Osasun Zerbitzuko-Osasunbidea laguntza espezializatutako sareko larrialdi zerbitzuek, General Solcahga Anbulatorioan, Nafarroako Ospitalean eta Virgen del Camino ospitalean kokatuta, San Fermin jaietako gertakariekin lotutako larrialdizko 460 laguntza mediko eskaini dituzte, jaietako lehenengo bost egunetan. Iaz, data berberean, jaietako osasun laguntzak 378 izan ziren.\nAurten, uztailaren 6 eta 10 artean eskainitako laguntzen kopuruak, biak barne, ez dute ospitaleko larrialdietan artatutako entzierroko zaurituen kopurua baren hartzen. Horiek, gaurko eguna arte, eta gaurko entzierroa ere kontuan hartuta, guztira 29 laguntza izan dira, horiek guztiak gizonezkoei eskainita, eta horietatik 3 zezen adarkatzeak eragindakoak dira.\nJaiaren berezko laguntzak, zehatz mehats\nNafarroako Ospitaleak eta Virgen del Camino ospitaleak, jaietako erdialdean, uztailaren 10a arte, hura barne, guztira, 300 lagun artatu dituzte eta General Solchaga Anbulatorioak, 160. Beraz, banaketa zuzena egin da ospitale dispositiboa (bi zentroak, %65) eta ospitale kanpoko dispositiboaren artean (General Solchaga %35).\nLaguntza gehien eman ziren eguna San Fermin eguna izan zen, uztailak 7, 160 laguntzekin. Ondoren, honako hurrenkeraren arabera: uztailak 8, 120 laguntzekin; uztailak 6, 85ekin; atzo, asteartea, 49ekin; eta astelehena, uztailak 9, 46ekin.\nPatologien arabera, maizago eman den larrialdietako laguntzen arrazoia traumatismoak eta zauriak izan dira, 314 kasu (guztien %68) eta, kopuru txikixeagoan, erasoak (62 kasu, %13) baita kausa generikoak edo identifikatu gabekoak barne hartzen dituen "bestelako laguntzen" atala ere, 34 kasuekin (%7). Intoxikazio etilikoak erregistratutako kasuen %4a, besterik ez, izan dira (19) eta beste drogek eragindako intoxikazioak, berriz, %2a (7 kasu). Eraso makatuen kasuak (12) edo nekazaritzako elikagaien intoxikazioak (8) ere oso gutxitan eman dira.


Adik Iritzia Aitor Guridi\nGarai hauetan albistegietan, tamalez behin baino gehiagotan gainera, ikusi ditugu partidu baten inguruan talde desberdinetako jokalari, guraso eta jarraitzaileen arteko liskarren irudi negargarriak. Beste askotan eta telebistan ez agertu arren, inguruko partiduetan sarritan atzematen ditugu presioa sartzeko epailearen kontrako protestak, baita aurkakoari gaizki esaka dabiltzanak eta abar… eta noski, guzti honen kontrola galtzen denean eskuak burura eramaten ditugu.\nHorrelako gertaeren zergatiaren inguruan gogoeta egiteko tarte bat hartu ondoren, kirolaren inguruan normaltzat hartzen ditugun zenbait egoera horren normalak ez direla konturatu naiz. Batez ere, egoerak edo gauzak adierazteko erabiltzen den lengoaian erreparatuko nuke. Zenbat alditan entzuten ditugu honakoak: “Hurrengo partidua hil ala biziko da”, “Edozein modutara irabazi behar dugu”, “Kanpoko taldeak gure zelaia infernu bat dela sentitu behar du”, “Etsaiari urik ere ez”...\nHorrelako adierazpenek, batez ere gazteentzat eragin handia izan dezakete erreferente diren kirolarien ahotan entzunez gero. Hau horrela izanik, edozeinek mezu hori muturreraino eraman dezake gertaera tamalgarriak eraginez.\nAsko gustatu zitzaidan behin, Pep Guardiolari partidu baten inguruan hil ala biziko partidua zen galdetu ziotenean eman zuen erantzuna. Berak, oso partidu garrantzitsua zela berarentzat adierazi zuen baina hil ala bizikoak beste gauza serioagoak zirela: Gaixotasun bati aurre egiten daudenak, familiarteko bat galdu ondoren aurrera ezin eginik daudenak…\nBestalde, kirol ekitaldi batera goazenean, gure jarrera ingurukoentzat garrantzitsua dela kontutan izan beharra dugu. Zerbait esan edo egin aurretik ondo pentsa dezagun. Zalantzarik gabe, gure gustoko taldeak edo jokalariak nahi dugun emaitza lortzen ez duenean penatzea edo alderantziz, irabazten duenean alaitzea zilegi da. Baina noski, norberaren bizitza, zeregin, arazoa edo dena delakoak hor dirautela argi dago.\nUmeak txikiak direnean, denok edo ia denok (gure gizartean denetarik baitago) kirola zerbait ludikoa eta hezigarria izan behar dela pentsatzen dugu. Ez dakit zein den arrazoia baina presioa areagotu egiten da umeak adinean aurrera egin ahala. Ondorioz, jendea zenbait zorakeri egiten hasi eta egoera tamalgarriak ematen dira.\nKirola, kirola da eta berau ikusiz edo praktikatuz goza dezagun! Ez al duzue uste?


ARARTEKO, 16. Etxebizitza\n2011n, ezetsi edo beste defentsa erakundeei igorri zaizkien kexak alde batera utzita, Etxebizitza arloan 168 erreklamazio jaso dira guztira; hori Ararteko erakundean izapidetutako erreklamazio guztien %9,04 da. Dagozkien administrazioen arabera, kexak honela banakatzen dira:\n– Autonomia Erkidegoaren Administrazio Nagusia (Eusko Jaurlaritza) 135\n– Toki administrazioa 122\n– Foru administrazioa 131\nBestalde, heldu dieten gaiei dagokienez, honela banatu dira erreklamazioak:\n– Administrazioaren funtzionamendua eta administrazio prozedura 154\n– Etxebizitza babestuaren alokairua 148\n– Etxebizitzarako sarbidea: premia frogatzea eta esleitzeko prozedura 130\n– Kalteak etxebizitza babestuetan eraikitze akatsengatik 123\n– Beste alderdi batzuk 112\n– Etxebizitza erosteko eta eraberritzeko laguntzak 131\n189 30 140 47 63 30 19\nZenbateko horien arabera, erreklamazioak %50 hazi dira 2010ean Etxebizitza arloan jaso zirenen aldean. Zalantzarik gabe, lotura zuzena dago krisi ekonomikoko egoeraren eta herritarren erreklamazioen hazkundearen artean; izan ere, arrazoizko prezioko etxebizitza ondasun urria da, eta haren eskaria handitu egin da egungo egoera sozioekonomikoan, gero eta familia gehiagoren diru-sarrerak murriztu direlako, langabeziaren hazkundearen eta soldaten murrizketen ondorioz.\nKexa azpimarragarriei buruzko kapituluan ikusten denez, Etxebizitza, Herri-lan eta Garraio Saila (gure kontrolaren mendeko administrazio erakunde nagusia) oso prestu agertu da Ararteko erakundeak egindako proposamen eta gomendioen aurrean, eta horren ondorioz, herritarrek salatutako jarduketen ehuneko handia konpondu da haien alde.\nJoan den urteko abenduaren 28an, Gobernu Batzordeak Exebizitzaren eta Hiri Berrikuntzaren Plan Zuzentzailea, 2010-2013 baimendu zuen; agiri horretan, bere indarraldian Etxebizitza, Herri-lan eta Garraio Sailak etxebizitza babestuari eta hiri berrikuntzari dagokionez ekin behar dien estrategia eta ekintzak jaso dira. Plan zuzentzaile horren xedatzen duen misio nagusia honakoa da: "Etxebizitza eskuratzeko zailtasun handienak dituzten pertsonen etxebizitza-beharrak ebaztea, eta, horretarako, alokairuko etxebizitza-parkea gehitzea eta hazkunde iraunkorragoa sustatzea –gaur egun dagoen bizitegi-parkea birgaitzea eta berritzea bultzatuz–, eta guztia erakundeen erantzukidetasunarekin eta sektore publikoaren eta pribatuaren arteko lankidetzarekin". Helburu hori betetzeko bost ardatz estrategiko ezarri dira:\na) "Etxebizitza eskuratzea erraztea, baliabideak alokairura,batez ere, bideratuz".\nb) "Hiri-birgaitzeko eta -berritzeko beste politika bat birformulatzea eta gidatzea".\nc) "Lurzorua kudeatzeko politika aktiboa sustatzea".\nd) "Etxebizitza-politikaren zerbitzura dauden baliabideak eta tresnak optimizatzea".\ne) "Etxebizitza-politikaren gobernantza berrirantz aurrera egitea".\nPlan zuzentzailea onartu ondoren, Jaurlaritzak etxebizitza eta hiri berrikuntzan izandako ekintza poliotikoa aztertu eta kontrolatu zuen Eusko Jaurlaritzak, 2011ko apirilaren 13an egindako eztabaida monografiko batean; legebiltzarraren 61 ebazpen onartuz amaitu zen hura, eta haien bitartez Euskadiko Autonomia Erkidegoaren administrazioari dei egiten zaio herritarrek etxebizitza duin eta egokia izateko duten eskubidea erabili ahal izatea lortzea bermatzeko neurririk zorrotzenak hartzera. Jarraian, laburbilduta, Arartekoak azken urteetan etxebizitza babestuari buruz egindako gomendio eta iradokizunetan proposatutako alderdietan eragina izateagatik esanguratsuenak deritzegunak aipatuko ditugu.\nAlokairua sustatzeko xedez, etxebizitza babestua lortzeko bide nagusi gisa, Eusko Jaurlaritzak honako jarduketak burutzeko eskatu dio Jaurlaritzari: udalez udal, alokairuko etxebizitza sustapen publikoen kokapenen mapa diseinatzea, alokairuan sustatutako etxebizitza babestuak %50 arte gehitzea, alokairura bideratzen diren etxebizitza hutsen kopurua handitzea eta etxebizitzen jabeen eta maizterren arteko bitartekaritza programa berria sortzea prezio arrazoizkoagoko etxebizitzen alokairu merkatuan eskaintza handitzeko.\nEra berean, Eusko Jaurlaritzak Eusko Jaurlaritzari eskatu dio babes ofizialeko etxebizitzak esleitzeko prozedura berrikusteko, etxebizitza premia neurtzeko parametroak sartuz, eta zozketa batean esleitzen den eta etxebizitza okupatzen den bitartean igarotako denbora murrizteko.\nAzpimarratzekoa da Eusko Jaurlaritzari plan zuzentzaileko ardatz estrategiko bakoitzean "denbora konpromisoari, erakunde arduradunari eta adierazleei buruzko neurri zehatzak" sartzeko eskatzen dion ebazpena. Izan ere, haiek ez sartzeak etxebizitza politika publikoaren plangintza agiri horretan agindutako ekintzak betetzen diren behar bezala ebaluatzea galarazten du.\nBukatzeko, herritarrek etxebizitza duin eta egokia izateko duten eskubidea bermatzen duen Etxebizitzaren Legea onartzearen premiazkotasuna azpimarratzen duten zenbait ebazpen aipatu behar ditugu; horretarako, auzitegien aurrean eska daitekeen benetako eskubide subjektibo gisa arautu behar da. Bestalde, Eusko Jaurlaritzari etxebizitza eta lurzoruari buruz dauden arauak modernizatzeko eskatzen zaio, etxebizitza eta lurzoru politikan behar den gardentasuna bermatzeko.\n2010-2013rako Etxebizitzaren eta Hiri Berrikuntzaren Plan Zuzentzaileak berak onartzen duenez, Etxebizitzaren Legea –haren aurreproiektua izapidetzen ari da oraindik– ezinbesteko tresna da bertan jasotako ekintza asko behar bezala ezarri ahal izateko; beraz, hura atzeratzea, herri-botereek herritarren oinarrizko premia gero eta handiagoei erantzuteko ahalegin berezia egin behar duten uneotan, oztopo argia da etxebizitza politika publikoa eraginkortasunez kudeatzeko.\nHerritarrak etxebizitza duin eta egokia izateko duen eskubide subjektiboa legez onartzeke egonda, ekitaldi honetan onartutako arautegi eta xedapenek egungo etxebizitza arautegiaren alderdi jakin batzuk aldatu edo berrikusi baino ez dute egin, hala nola azalerako araubideko babes ofizialeko etxebizitzen titularrek lurzorua erosteko betekizunei buruzkoak (Etxebizitza, Herri-lan eta Garraio Sailburuaren 2011ko maiatzaren 18ko Agindua, zeinen bidez gainean babes ofizialeko etxebizitza batzuk azalerako eskubidean eraikita dauden Euskadiko Autonomia Erkidegoaren Administrazio Nagusiaren jabetzako lurzorua erosteko betekizunak xedatzen baitira), babes ofizialeko etxebizitza eskuratu ahal izateko diru-sarreren mugak (Etxebizitza, Herri-lan eta Garraio Sailburuaren 2011ko irailaren 14ko Agindua, babes ofizialeko etxebizitza eskuratu ahal izateko eskatzen diren urteko diru-sarrera muga haztatuak aldatzen dituena), eta etxebizitza birgaitzeko finantzaketa kualifikatua eta laguntzak jaso ditzaketen jarduketak (Etxebizitza, Herri-lan eta Garraio Sailburuaren 2011ko azaroaren 23ko Agindua, etxebizitza birgaitzeko finantza neurriei buruzko agindua aldatzen duena).\nTokiko eremuan, aurten, berriz ere, aipatu behar dugu euskal udalek udal etxebizitza tasatua (Maruri-Jatabeko Udala) eta udal etxebizitzen alokairua (Munitibarko Udala eta Eako Udala) arautzeko toki ordenantzak onartzen jarraitu dutela; horrela, etxebizitza parke publikoa handitzen lagundu dute, Lurzoruaren eta Hirigintzaren ekainaren 30eko 2/2006 Legean emandako eskumenak erabiliz.\nAtal honetan aipatu behar da Etxebizitza arloan, bikotekide edo ezkontide bananduek "Etxebizitza eskatzaileen erregistroan" duten antzinatasuna zenbatzeari buruz egindako kontrol eta jarraipen jarduketa (43/2011/34O).\nOfiziozko jarduketa bari ekin genion, elkarbizitza unitatea apurtzen denean bikotekide edo ezkontide bananduek "Etxebizitza eskatzaileen erregistroan" duten antzinatasunari buruz Etxebizitza, Herri-lan eta Garraio Sailak hartutako konpromisoaren betetze maila ezagutzeko.\nIazko ohiko txostenean aipatu genuenez, herritarren kexa biren (1670/2009/34 eta 294/2010/34) izapidetzean izan genuen esku-hartzearen ondorioz, sailak konpromisoa hartu zuela ordura arte izandako irizpidea aldatzeko eta, ondorioz, banandutako elkarbizitza unitatearen kide biei jatorrizko antzinatasunari eustea onartzeko.\nEtxebizitza, Herri-lan eta Garraio Sailak bikotekide biei berdintasuneko tratua bermatzeko irizpidea aldatzeko prest agertu zenetik urtebete igarota, pentsatu dugu egokia dela konpromiso horren jarraipena egitea eta banandu diren bikotekide edo ezkontideek "Etxebizitza eskatzaileen erregistroan" tratu berdintasuna dutela bermatzeko hartutako neurriak azaltzeko txostena eskatzea sailari.\nEtxebizitza, Herri-lan eta Garraio Sailak egindako txostenean jakinarazi digute urtarrilean, apirilean eta ekainean bilerak egin direla mantenu informatikoaren arduradunen eta "Etxebizitza eskatzaileen erregistroa"ren arduradunen artean aplikazio informatikoak banakako pertsonei dagokien antzinatasuna zenbatzea ahalbidetzeko, eskabideari dagokionaren ordez. Sailak aurreikusi duenez, "2012ko urtarrilaren amai aldera aplikazio informatikoa prest egongo da xede horretarako". Espero dugu laster informazio hori bete dela baieztatzea, eta horrela amaitutzat ematen dugu gure jarraipen jarduketa.\nEtxebizitza arloan sartzen diren gaien sailkapenari jarraituz, herritarren erreklamazioa eragin duten kontu nagusiak aztertuko ditugu jarraian.\nIV.1. Etxebizitzarako sarbidea: premia frogatzea eta esleitzeko prozedura\nAurten, 2010ean bezala, herritarren kexa eta kontsulta asko jaso ditugu1 non egiten zituztenek premiaz eskatzen baitzuten babes publikoko etxebizitza. Kasu askotan argudiatzen zuten euren etxebizitza premia larriagotu egin zela, ezin zutelako alokairu pribatu baten errenta ordaindu lana edo gizarte laguntzak jasotzeko eskubidea galtzeagatik, utzarazpen judizialeko prozedura batean sartuta egoteagatik edo infraetxeetan bizitzeagatik ere bai, eta salatu zuten, Etxebizitza, Herri-lan eta Garraio Sailaren "Etxebizitza eskatzaileen erregistroan" urteetan inskribatuta egon arren, ez zirela babes ofizialeko etxebizitza baten esleipendunak gertatu. Erreklamazio horiek guztiak aztertuta, berriz egiaztatu dugu alokairuko etxebizitza publikoaren eskaintza urria dela eta barematze bide objektiboak sartu behar direla etxebizitza babestuaren esleipenean, ahalmen ekonomiko txikiena duten edo gizarte bazterkeria arriskuan dauden pertsonek eta familiek dituzten etxebizitza premia larriei erantzuteko.\nEtxebizitza babestuaren eskaria gero eta handiagoa izatea eragiten duten arrazoiei dagokienez, hipoteka maileguak ez ordaintzeagatiko utzarazpenak, Ekonomia Antolamenduan pertsona horiek jasaten duten egoera bidegabeari heldu diogu; izan ere, etxebizitza kenduta, finantza erakundeekin sortutako zorra ordaintzen jarraitu behar dute. Hori dela-eta, finantza erakunde horien eta kaltetutako pertsonen arteko bitartekaritza tresnak sortu behar dira, ordaintzeke dagoen zorra birfinantzatzeko aukerak edo etxebizitzaren enkantea saihestea bilatzen dutenak errazteko.\nHalaber, atal honetan, babes publikoko etxebizitzen araubide juridikoaren eta etxebizitza eta lurzoruari buruzko finantza martxoaren 4ko 39/2008 Legeko 29. artikuluak dakarren "Babes Ofizialeko Etxebizitza parkearen barruko ibilbideen" arauketaren aplikazioari buruz emandako gomendioa azpimarratu nahi dugu. Kasu honetan, herritar batek salatu zuen Etxebizitza, Herri-lan eta Garraio Sailak ez ziola erantzunik eman bere etxebizitza babestua bere familiaren premia berrietara egokitzen zen beste batekin trukatzeko egindako eskaerari (1364/2010/34). Izan ere, etxebizitza babestuak ez zuen pertsona bakoitzeko gutxieneko legezko ratioa (15m2) betetzen, babes ofizialeko etxebizitza esleitu ondoren alaba bi jaio zirelako.\nZenbait informazio eskaera egin ondoren, sailak jakinarazi zigun jabetzako babes ofizialeko etxebizitzarik ez zegoenez gero, "ezinezkoa zela egiten zitzaizkion truke eskaerei erantzutea". Administrazio jarduketak legezkotasunaren oinarria urratzen zuela eta sailaren ardura falta erakusten zuela ikusita –lege agintaldiaren hiru urteetan ez baitzituen jarri behar ziren tresnak babes ofizialeko etxebizitza parkearen barruko mugimenduak ahalbidetzeko-, kexa espedientea ebazpen bat atera genuen: Arartekoaren ebazpena, 2011ko ekainaren 16koa, honen bidez Etxebizitza, Herri-lan eta Garraio Sailari gomendatzen zaio, etxebizitza trukatzeko berariazko premia egiaztatu ondoren, erreklamaziogilearen babes ofizialeko etxebizitza tamaina handiagoko batekin truka dezala.\nAzkenean sailak gomendioa onartu eta jarraian administrazio jarduketa irregularra konpondu zuen.\nAtal hau amaitzeko, aipatu behar dugu hurrengo kapituluan, Emakumeen berdintasun eta osotasunaren arloari buruzko zatian, aurten administrazioek genero indarkeriaren biktima diren emakumeen etxebizitza premiako egoera bereziari eman dioten erantzunari buruzko berariazko azterketa egin dugu.\nIV.2. Etxebizitza babestuaren alokairua\nBabes publikoko etxebizitzen alokairuak eta "Etxebizitza hutseko programa" (Bizigune) barruko etxebizitzen kudeaketak Etxebizitza arloan ezagutu diren kexetako asko eragin dituzte aurten ere. Alokairu kontratuak amaitzerakoan, bermeari atxikitzeari eta etxebizitza itzulitako egoerari dagokienez, sortu ohi diren desadostasunei buruz egin ditugun jarduketak ez ezik, egin ditugun zenbait esku-hartzetan Etxebizitza, Herri-lan eta Garraio Sailak erreklamaziogileen nahiak onartu ditu ondorio pertsonal eta ekonomiko handietako kontuetan. Adibidez, erreklamazio batzuk maizterrari errentagatik ordaindutako zenbatekoak itzuliz amaitu dira, alokatutako etxebizitza alokatua izateko baldintzetan eman ez zenean, gabezia handiak egoteagatik (155/2011/34 y 304/2011/34); beste batzuen ondorioz, berehala hastea aurreikusten zen utzarazpen prozedurak eten dira, alokatutako etxebizitzaren okupatzaileek zor zituzten zenbatekoak ordaintzeko konpromisoak hartu ondoren (577/2011/34 y 799/2011/34).\nAipamen berezia merezi du herritar ijito baten kasua. Alokairuko araubideko babes ofizialeko etxebizitza baten esleipenduna izanik, erakunde honetara jo zuen ohartu zenean etxebizitza babestuen sustapenaren gainontzeko esleipendunek euren etxebizitzak okupatzen zituztela eta bere alokairu kontratua funtsik gabe atzeratzen zela (60/2011/34).\nEtxebizitza babestua ematea atzeratzea justifikatzeko arrazoien azalpena eskatu genion Etxebizitza, Herri-lan eta Garraio Sailari eta erantzuna honakoa izan zen: Sestaoko Udalak sailari jakinarazi zion erreklamaziogilea eta haren familia atzeraeraginez udal erroldatik ateratzeko espedientea hasita zegoela eta erroldatzea etxebizitza babestua esleitzeko oinarrizko betekizuna izanda, sailaren ustez egokia zen udal ebazpenari itxarotea erreklamaziogileari etxebizitza emateko edo, bestela, etxebizitzaren esleipena baliogabetzea udal erroldako baja berretsiz gero.\nEtxebizitza, Herri-lan eta Garraio Sailaren jarduketa aztertu bitartean, Sestaoko Udalak udal erroldan baja emateko zabaldutako espedientea zuzenbidearen araberakoa zenentz aztertu genuen, eta azkenean kontrako iritzia eman genuen gure ebazpenean: Arartekoaren ebazpena, 2011ko ekainaren 6koa, Horren bidez, Sestaoko Udalari gomendatzen zaio familia bat udal erroldan ofizioz bajan ematen duen ebazpena bertan behera utz dezala, familia udal erroldan mantendu dezala eta Eusko Jaurlaritzako Etxebizitza, Herri Lan eta Garraio Sailari jakinarazi diezaiola familia horrek erroldaren baldintza betetzen duela, esleitu dioten babes ofizialeko etxebizitza berehala eman diezaioten (Ijitoei eta beste gutxiengo kultural batzuei buruzko kapituluan gomendioa eta dagokion toki administrazioak emandako erantzuna xehe aztertu ditugu).\nAzken gomendio horretan adierazitako oinarri juridikoak oinarri hartuta eta uste genuenez, etxebizitza babestua esleitzeko unean, erreklamaziogileak erroldatze betekizuna betetzen zuela, etxebizitza berehala eman zezala eskatu genion sailari. Eskakizun horren ostean, sailak onartu zuen etxebizitza alokairuan uztea erreklamaziogileari, eta horrela herritarraren kexa eragin zuen administrazio jarduketa zuzendutzat jo genuen.\nIV.3. Kalteak etxebizitza babestuetako eraikitze akatsengatik\nBabestutako etxebizitzetan eraikitze gabeziak agertzeak oraindik eragiten du Ararteko erakundeak esku-hartzea, etxebizitza babestuen esleipendunek eskatuta. Herritarren erreklamazio gehienetan, baietsi dugu, guk haren lankidetza eskatu ondoren, Etxebizitza, Herri-lan eta Garraio Sailak zegozkien txosten teknikoak egin dituela eta eraikuntza enpresei frogatutako eraikitze gabeziak konpontzeko eskatu diela (721/2009/34, 964/2010/34, 1370/2010/34, 240/2011/34, 492/2011/34, eta 496/2011/34). Kasu horietan, gure ustez administrazio jarduketa zuzendu egin da; izan ere, administrazioak bete egin du eraikuntza enpresari babes ofizialeko etxebizitzen behin betiko kalifikaziotik bost urteko epean agertutako eraikuntza akatsak konpontzeko eskatzeko duen lege betebeharra.\nHala ere, ikusi dugunez, erreklamazio batzuetan, administrazio erakundeak eskaera egin arren, eraikuntza enpresek ez diote zuzen erantzuten eraikitze gabeziak konpontzeko aginduari eta, denbora igarota, etxebizitzen titularrek berriz jo behar izan dute Arartekoarengana, beste kexa espediente bat eraginez (61/2011/34 eta 287/2011/34). Horri dagokionez, gure ustez, Etxebizitza, Herri-lan eta Garraio Sailak beharrezkoak diren neurriak hartu behar ditu babes ofizialeko etxebizitzetan frogatutako eraikitze akatsak konpontzeko aginduen jarraipen zuzena egiteko eta ez die etxebizitzen esleipendunei pasarazi administraziora jo eta behin eta berriz eraikuntza enpresei zuzendutako aginduak epean ez betetzea erreklamatzeko zama.\nIV.4. Administrazioaren funtzionamendua eta administrazio prozedura\nAtal honetan herri-administrazioen etxebizitzari buruzko funtzionamendu eta prozedura alderdiak aztertzen ditugu. Horien barruan, aipatu behar ditugu zenbait herritarrek Arabako Lurralde Historikoan Bizilagun zerbitzuak duen funtzionamendu eskasari buruzko erreklamazioak aurkeztu dituztela (1038/2011/34, 1283/2011/34 eta 1339/2011/34).\nErreklamaziogileek salatu zutenez, hitzordua lortu eta, jabetza horizontalari eta alokairuei buruz, aurrez aurreko aholkularitza eta bitartekaritza jaso ahal izateko jarritako telefonoa komunikatzen zegoen beti eta, beraz, ezinezkoa zen behar zuten hitzordua lortzea.\nAurretik ezarritako ordutegian adierazitako telefonoan Bizilagun zerbitzuko inorekin kontaktatzerik ez zegoela egiaztatu ondoren, erreklamaziogileek zioten bezala, Etxebizitza, Herri-lan eta Garraio Sailari eskatu genion zehazteko zer tresna jarriko zuen herritarrak hitzordurako telefono sistemara eta horrela aurrez aurreko arreta zerbitzura iritsi ahal izateko.\nGure lankidetza eskaerari erantzunez, sailak konpromisoa hartu zuen egungo hitzordu sistema hobetzeko, beste programa informatiko bat ezarriz. Horren aurrean, amaitutzat jo genuen gure esku-hartzea, baina hala ere, etorkizunean berriz galde genezake hitzordurako telefono zerbitzu horren funtzionamendu zuzenerako hartutako neurrien eraginkortasunari buruz.\nEgungo krisi ekonomikoak agerian utzi du indarrean dagoen araudiaren eta euskal herri-administrazioek etxebizitza duin eta egokia izateko eskubidea bermatzeko sustatutako planen ahultasuna.\nEgunez egun gero eta herritar eta familia gehiagok etxebizitzarako hileroko gastuei aurre egiteko dauzkaten zailtasunek (eta haien adierazgarririk gorena utzarazpen judizialen hazkundea da) herritarren kexak eta kontsultak areagotu dituzte argi eta garbi. Haietan, agerian utzi da herri-administrazioek azken garaiotan gero eta gehiago agertzen diren etxebizitza premia handiko egoerei behar bezala erantzuteko duten ezintasuna.\nZentzu horretan, berriz azpimarratu behar dugu Etxebizitzaren Legea onartzeko premia larria, gehien behar duten pertsonek eta taldeek justizia auzitegien aurrean etxebizitza duin eta egokia izateko eskubidea eskatu ahal izatea bermatzeko.\nHalaber, uste dugu premiazkoa dela herri-botereek neurria zehatzak hartzea euren hipotekak ordaintzerik ez duten pertsonek etxebizitza galtzea ekiditeko eta eskatzen diegu, xede horrekin, susta ditzatela finantza erakundeen eta euren etxebizitzak kentzeko mehatxua pairatzen duten pertsonen arteko bitartekaritza tresnak eta bideak sortzea.\nAlokairu araubideko etxebizitza babestua sustatzearen alde egitearekin batera, horretarako baliabide publikoak handitu behar dira, alokairuko etxebizitza parke publikoak sortu ahal izateko, krisi uneotan haren eskaria handitu baita. Era berean, alokairu merkatuko bitartekaritza programak indartu behar dira, batez ere etxebizitza hutsa mugiaraztea bilatzen dutenak.\nBukatzeko, esan behar da, 2011 honetan, orokorrean, herri-administrazioen lankidetza maila ona ikusi dugula, etxebizitza babestuaren kudeaketan ohikoak diren arazoek sortutako herritarren kexak eta kontsultak izapidetzerakoan (eraikitze gabeziak konpontzea, maizterren eskubide eta betebeharrei buruzko desadostasunak, edo herritarrenganako arreta zerbitzuen funtzionamendua).\nHala ere, euskal herri-administrazioei eskatzen diegu ahalegin handiagoa egin dezatela, aurrerantzean, kontu horiek ardura bereziz konpon ditzatela; norberaren, familia eta gizartearen garapen osorako ezinbestekoa den oinarrizko ondasun baten kudeaketa publikoak merezi duen erantzuna jasoko dute herritarrek.\n1 Besteak beste, honakoak aipa ditzakegu: 1820/2010/34, 1821/2010/34, 106/2011/34, 226/2011/34, 549/2011/34, 799/2011/34, 905/2011/34, 1193/2011/34, 1207/2011/34, 1284/2011/34, 1296/2011/34 eta 1515/2011/34.


Goizuetako Udal ikastaroetan izena emateko epea irekita dago - Erran.eus\nGoizuetako Udal ikastaroetan izena emateko epea irekita dago\nTtipi-Ttapa 2018-09-19 07:47\nEskulanak, jumpfit, pilates eta ikus-entzunezko sormena eskainiko dira\nGoizuetako Udalak 2018/2019 ikasturterako ikastaroak prest ditu. Eskaintza zabala izanen da aurtengoan eta izena irailaren 27a bitarte eman daiteke. Horretarako, eskuorriak etxez etxe banatu dituzte eta leku publikoetan ere eskura daitezke.\nEsku-lanak, jumpfit, pilates eta ikus-entzunezko sormena eskainiko dira aurten. Pilates (18:30etik 19:30era eta 19:30etik 20:30era bitarte) eta jumpfit (17:30etik 18:30era) astearte eta ostegunetan eskainiko dira, dantzen lokalean; eskulanak ostiraletan (16:30etik 19:30era), medikuaren etxean; eta ikus-entzunezko sormena, hilean behin, larunbatetan (ordua eta lekua zehazteke). Jumpfit ikastaroa eta pilates ikastaroak 55 saiokoak izanen dira; eskulanak 20 saiokoa; eta ikus-entzunezkoa, berriz, 8 saiokoa.\nIzena emateko, gutxienez, 16 urte izan behar dira eta epez kanpo ez da izen-ematerik onartuko. Ikastaroak urritik maiatzera izanen dira (eskulanak salbu, urtarriletik maiatzera izanen da). Gutxienez zortzi pertsonek eman behar dute izena eta gehienez 12k. Gehiagok izena emanez gero eta zortzi laguneko bi talde osatzeko adina lagun bilduz gero, bi talde eginen dira. Prezioa, parte hartzale kopuruaren arabera, aldakorra da (prezio orientagarriak eta eskaintza bakoitzari buruzko xehetasunak goizueta.eus atarian); eta ordainketa bi zatitan egingo da (urria eta urtarrila).


HISTORIA LABURRA – Colegio La Anunciata Ikastetxea\nUrrun dago ikastetxeko ikasgelak ireki ziren 1939-1940 ikasturte hura. Garai hartan, matrikulazioa 221 ikaslekoa izan zen.\nDomingotar ahizpak Pasaiako haurrei eskolak ematen hasi ziren Alameda eta Javier Maquina lotzen zituen eraikinean (gaur egun Eskalantegi kalea deritzon lekuan). Oso garai gogorrak izan ziren. Espainiako Gerra Zibila amaitu berria zen eta pasaitar askoren eguneroko bizitza ez zen batere erraza.\nInguruko haur asko eskolatze-adinean zeuden eta ez zitzaion erantzun egokirik ematen haur horien behar pedagogikoei. Gure ikastetxeak premia horiei erantzun nahi izan zien. LA ANUNCIATAk pasaitarren belaunaldiak hezi ditu gerraoste gogorrean, eta horiekin batera, baita Altza, Lezo eta Errenteriako ikasleak ere.\n40ko hamarkadako eta 50eko hamarkadaren hasierako murrizketen ondorioz, aurrekaririk gabeko industria-hedapena gertatu zen 50eko hamarkadaren amaieran. Dinamismo handiko enpresetako langileen seme-alabak hezi zituen urte luzez gure ikastetxeak, eta garai hartako beharrei erantzunez, ikasketa teknikoak eskaintzen hasi zen La Anunciata ikastetxea.\nUrte batzuk geroago, ikasle kopurua handitu zenez, gaur egungo ikastetxea eraikitzea erabaki zen. 1953ko maiatzaren 19an jarri zen lehen harria eta 1956ko ekainaren 8an ofizialki aitortu zuten Bigarren Hezkuntzako Ikastetxe gisa, “Anunciata” izenarekin.\nEraikin zaharra itxi zenean, pasaitarrek eraikin berrira bidali zituzten euren alabak. Ikasle asko zeudenez, 1965ean pabiloi berri bat eraiki beharra ikusi zen, herriaren beharrak neurri batean behintzat asetzeko. 1966-67 ikasturtean zehar eraikitako pabiloian hamaika ikasgela berri egin ziren. Nesken matrikulazioa bederatziehun eta hirurogeita hamar ikaslekoa zen. 1968-69 ikasturtea 1190 ikaslerekin hasi zen.\nFrancoren diktadura luzearen amaierak askatasun handiagoa eta aldaketa garrantzitsuak ekarri zituen eta LA ANUNCIATAk eskakizun pedagogiko berrietara egokitutako hezkuntza mistoa eskainiz erantzun zuen, baita ordura arte hezkuntza sistematik kanpo egon ziren euskararen eta euskal kulturaren presentzia indartuz ere. Ikastetxeak, gutxinaka, eta gure eskaintzaren ezaugarri diren balio kristauetatik abiatuta, Europako hizkuntzen irakaskuntzaren (ingelesa eta frantsesa), aniztasunarekiko eta ingurumenarekiko errespetuaren nahiz informazio- eta komunikazio-teknologia berrien inguruko egungo ezagutza eta eskakizunak barneratu ditu.\nEz dugu ahaztu nahi gaur arte egin dugun ibilbidea, eta balioa ere eman nahi diogu. Uste dugu gure iraganaren ezagutzak aberastu ez ezik, etorkizunerantz proiektatu ere egiten gaituela.


Hirien hiria: Izena duen guztiak izana du\nEstás en: Euskal Eurohiria >> PROIEKTUA >> Hirien hiria: Izena duen guztiak izana du\nArku atlantikoaren erdi-erdian, Bilbo eta Bordele artean.\nFrantzia eta Espainia arteko mugaren mendebaldeko muturrean.\nPirinioetako alde atlantikoan.\nBidasoa ibaia historian zehar izandako mugaren bi aldeetara, Baiona-Donostia Eurohiria dago kokaturik.\nMugarik gabe bizitzeko, mugaz gaindi elkarlanean aritzeko borondateari esker, ezberdintasunak eta aniztasuna elkarri lotuta, metropoli berri baten errealitatea sortu da, bakoitzaren identitate ezaugarriei elementu berri bat erantsiko diona. Enparantza berriak, etorbide, unibertsitate, hondartza, pasealeku berriak sortuko dira, jadanik dagoena elkartuta.\nHurrengoak bi adibide baizik ez dira: Eurohiriak enparantza handi bat izango du, Eurohiriko Enparantza Nagusia, gaur egun gure hirietan dauden enparantza guztiak elkartzearen ondorioa izango dena. Gure Unibertsitateak ez du campus bakarra izango, Eurohiriko unibertsitate campusa jadanik ditugun campusak elkarturik sortutakoa izango baita. Berdin-berdin gertatuko da hondartza, kostalde, kultura eta abarrekin.\n1993. urteko urtarrilean, Europar Batasuneko barnealdeko mugen desagertzearekin batera, Gipuzkoako Foru Aldundiko eta Baiona-Angelu-Miarritze eremuko agintariek bi mugen aldetako erakundeen elkarlana eta lankidetza bultzatzeko konpromezu-akordioa sinatu zuten. Lankidetza proiektu hori garaiko erronkei aurre egiteko jarri zen abian, hau da, Europako hiri sistemaren barruan Baiona-Donostia ardatza esparru estrategiko batean bihurtzea.\nMugen desagertzearekin, agintariak jakitun ziren bi lurraldeen artean ziren ezberdintasunak ageriagoan geldituko zirela. Mugaren alde bakoitzean azpiegitura ekonomiko, legezko eta administratiboak daude, bizimodu ezberdinak, hizkuntza eta kultura ezberdintasunak ... Beraz, mugaren bi aldeko agintariek proposatu zutena zera izan zen, 50 kilometro inguru hartzen dituen Baiona-Donostia ardatzaren zehar 600.000 biztanleko europar hiria sortzea.\nEuskal Eurohiriaren Lankidetza Hitzarmena behera kargatu\nPDF formatua: 54 k |RTF formatua: 54 kb\nElkargune politiko eta ekonomiko baten EBko sorkuntza prozesuan, uga egiten duten lurraldeen partehartzea giltzarri da, Europaren sorkuntza, mugaren inguruan diren herrien elkarrulertzean eta partaidetzan gauzatzen baita. Euskal Autonomi Erkidegoak, Nafarroak eta Akitaniak osatzen duten mugaz gaindiko esparruan, Donostiako kostaldetik Baionarako arte doan hiri-korridore eraikitzen da, nukleo ezberdinez osaturiko hirien esparrua, non mugaz gaindiko “Baiona-Donostia Eurohiria” deitzen den proiektua errotzen den. Proiektu horrek euroerregio izeneko esparru batean hiri jarraitu bat osatzea du helburu.\nEuskal Eurohiri hori, Espainia eta Frantziaren arteko mugan errotzen denak, Pirinioen Atlantiar aldean, Baiona eta Donostia artean dauden 50 kilometrotan 600.000 biztanle dituen korridorea da. Iberiar Penintsularen eta Europa erdia eta ekialdea batzen dituen komunikabide naturala da.\n”Baiona-Donostia Euskal Eurohiria” mugaz gaindiko proiektuak, beraz,\nEuropar hiri jarraitu berri bat uztartzea du helburu. Metropoli esparru bat non azpiegiturak, hiri zerbitzuak eta gobernu-erabakiak modu bateratuan hartuko diren.\nEurohiria izeneko Mugaz Gaindiko proiektu horren gauzatze prozesuan, mugaz gaindiko lankidetzan hainbat pauso eman dira, nabarmenentakoa orain arte, Liburu Zuriaren erredakzioa. Horretan oinarritzen ari da Eurohiriaren sendotzea eta garapena.


Hala Bedi - Wikipedia, entziklopedia askea.\nIrratiaren egoitzaren pertsiana metalikoan dagoen margoa.\nHala Bedi Irratia batzar bidezko irrati libre bat da, 1983ko abuztuaren 4an Gasteizen (Araba) sortua. Irratiaren xedea nagusia beste komunikabideetan lekurik ez duten edukiei eta igorleei espazioa ematea da. Egoitza Gasteizko Alde Zaharreko Bueno Monreal kaleko etxabe batean du.\nHala Bedi Irratia elkarteak bi irrati kudeatzen ditu, alde batetik, Hala Bedi Bat (107.4 FM) eduki elebidunak (euskaraz eta batez ere, gaztelaniaz) lantzen dituena eta beste alde batetik, Hala Bedi Bi (88.8 FM) euskaraz emititzen dena. Hala Bedi Batean egunero lau magazin nagusi jorratzen dituzte eta Hala Bedi Bin beste bi. Sortutako eduki guztiak webgunean zintzilikatzen dituzte podcast formatuan.\nGaur egun, gai sozialetan arreta jartzen dute gehienbat. Hala ere, ekonomia, politika eta kulturaren inguruko albisteak lantzen dituen irrati informatiboa da. Eremu geografikoari dagokionez, Euskal Herria esparruan zentratzen den arren, Araba du ardatz.\n3.1 Hala Bedi Bat\n3.1.1 Suelta la Olla\n3.1.4 Hola Latinoamerika\n3.1.5 La Pila\n3.2 Halabedi Bi\n3.2.2 Araba hizpide\n3.2.3 Bazkalosteko pilulak\n3.2.4 Afalosteko pilulak\n3.2.6 Asteburu musikalak\n5 Egitura eta antolaketa\n96.5 Fm, Aiaran. Uhinak Irratia\n107.4 Fm, Arabako lautadan.\n107.7 Fm, Arabako Errioxan, Mendialdean eta Trebiñun.\n90.6 Fm, Sakanan.\nHala Bedi Irratiaren kazetaritza erreibindikatiboa eta gaurkotasun handikoa da. Hala Bedi Irratiko webgunean “nor gara” sailean azaltzen denez, haien burua era honetara definitzen dute: “Gainontzeko irratiengandik bereizten gaituzten ezaugarriak ditugu oinarri. Autogestioak, asanblada bidezko funtzionamenduak, kultura artekotasuna (…), komunikazio hurbil eta parte-hartzaileak, inongo interes ekonomiko zein politiko ez egoteak egiten gaitu libre”.\nEra berean, bere lan egiteko modua “lan boluntarioari esker handituz eta haziz joan da”. 150 boluntario lan egiten dute Hala Bedi Irratian astero. Irabazi asmorik gabeko elkartea da, hortaz, taldeak lan boluntarioa du oinarri. Proiektua aurrera eramateko hiriko kolektibo ezberdinen parte-hartzeak zein teknologia berrien aldeko apustuak beharrezkoak izan ziren. Hala Bedi Irratiaren elkarlana Arrosa Sarearen bitartez bultzatzen da, Euskal Herriko beste txoko batzuetara heltzeko gainerako irrati libreekin sortutako sarea.\nIrrati honetako lankideek eredu propioa bultzatzen dute, berezkoak diren funtzionamendu-ezaugarrietan oinarrituta. Lan egiteko modua honela definitzen dute:\n"Autogestioari esker bizi den eta egitura horinzontala duen irratia, inongo dependentziarik ez duena, librea dena, azken finean. Eredu parte hartzailean sinesten duena, norabide bakarreko komunikazioaren aurrean hartu emana bultzatuz, entzulearen parte hartzea bilatuz, norbanakoentzat eta herrimugimenduarentzat ateak zabalik dituen irratia gara. Hartu beharreko erabakiak asanbladan hartzen dira eta asanblada hauetan irratsaio eta irrati barneko komisio guztien ahalik eta parte hartze zabalena bilatzen da. zein talde ekonomikorengandik autonomo eta independente gara".\nHala Bedi Bat[aldatu | aldatu iturburu kodea]\nSuelta la Olla[aldatu | aldatu iturburu kodea]\nSuelta la olla astelehenetik ostiralera goizeko 10:00tatik 14:00arte irauten duen magazina da. Bertan, gaurkotasuneko albisteak lantzen dituzte. Albisteen artean globaletatik lokaletara doaz eta elkarrizketa eta erreportartajeen bitartez horietan sakontzen saiatzen dira.\nHaien helburua masa hedabideek eskaintzen duten informazio manipulatuetatik kanpo dagoen informazioa ematea da. Errealitatea puntu desberdinetatik aztertzen dute eta masa hedabide nagusietan ahotsa ez duten iturriei lekua ematen saiatzen dira, ekologismo, feminismo eta antikapitalismoarekin zerikusia duten gaiak lantzen dituzte beste askoren artean.\nZebrabidea[aldatu | aldatu iturburu kodea]\nArratsaldeko 16:00tatik 18:00etara irauten du magazinak. Askotariko gaiak jorratzen dituzte kolaboratzaile sare zabalen laguntzaz. Magazin hau Arrosa Irrati Sareak ekoizten du.\nKantoia[aldatu | aldatu iturburu kodea]\nAstelehenetik ostiralera arratsaldeko 18:00tatik 19:00ak arte irauten duen kultura eta agendari eskainitako magazina da. Honetan, goizean hizpide izan diren gaiak gaurkotasunarekin lotzen saiatzen dira. Kulturan berriz, musika, literatura eta bertsolaritzaz gain bestelako kontu asko lantzen dituzte, hala nola, alor desberdinetako langileak elkarrizketatzen dituzte eta Arabako historiari tarte zabala eskaintzen diete. Bestetik, kalean zer ari den egosten kontatzeari tarte bat eskaintzen diote, Araban dauden ekintza nagusiak entzuleari helarazteko.\nHola Latinoamerika[aldatu | aldatu iturburu kodea]\n2002.urtetik larunbatero Hala Bedi Bat (107.4FM) goizeko 09:00tatik 11:00ak arte irauten duen irrati eta prentsari eskainitako tarte bat da Colectivo Latinoaremicano de Refugiad@s BACHUE -ren eskutik. Helburua Amerika Latina, Karibea, Europa eta Euskal Herria hurbiltzea da. Gobernuen beste ikuspuntuak azaleratzen dituzte, bai gobernu ezkertiarrak, kulturalak, emakumeenak, gazteenak etab. Hedabide handietan ahotsik ez dutenei ahotsa emanez.\nLa Pila[aldatu | aldatu iturburu kodea]\nIgande arratsaldeetan eskaintzen den irratsaioa da. Informazio eta Euskal presoen egoera salatzen dute bertan. Elkarrizketak, programa monografikoak, kartzelen barruko kreazio artistikoa eta beste hainbat gaiekin osatzen dute programa.\nHalabedi Bi[aldatu | aldatu iturburu kodea]\nHizpidea[aldatu | aldatu iturburu kodea]\nGoizeko 09:00etatik 10:00etara transmititzen den Bilbo Hiria eta Hala Bedi Bi irratien artean ekoitzitako magazina da, Euskal Herria erreferentzia gisa hartzen duena. 2015. urtetik bai Bilbo Hiriko zein Hala Bedi Bi-ko goizeko programazioa indartzeko asmoz sortu zen. Iruñeko Euskalerria Irratia dute bidelagun. Araba Hizpide tokiko magazinarekin batera Hala Bedi Bi-ko goizeko tartea osatzen dute.\nAraba hizpide[aldatu | aldatu iturburu kodea]\n2015.urtean sortuta eta Hala Bedi Bi-ko astelehenetik ostiralera arteko goizeko tartea indartzeko asmoz Araba eta Gasteizko gaurkotasuna jorratzen duen magazina da. Tokiko albisteak, kuadrillaz kuadrillako kolaboratzaileak, hedabide desberdinetako eta elkarrizketak ekoizten dituzte goizeko 10:00etatik 11:00etara.\nBazkalosteko pilulak[aldatu | aldatu iturburu kodea]\nAstelehenetik ostiralera 14:00etatik 15:00etara ematen da; egunean zehar egin diren elkarrizketen bilduma.\nAfalosteko pilulak[aldatu | aldatu iturburu kodea]\nAstelehenetik ostiralera gaueko 22:00tatik 23:00tara ematen den eguneko elkarrizketen bilduma da.\nAlaibedi[aldatu | aldatu iturburu kodea]\nAsteburuetan goizeko 10:00tatik 11:00ak arte emititzen den haurrentzako irratsaioa da.\nAsteburu musikalak[aldatu | aldatu iturburu kodea]\nLarunbat zein igandeetan goizeko 11:00etatik gaueko 23:00ak arte musikari eskainitako tartea.\nHalabelarriak[aldatu | aldatu iturburu kodea]\nHala Bedi Irratiak irekian emititzen ditu bere edukiak, baina harpidetzeko aukera eskaintzen die entzuleei. Autogestioari esker bizi den irratia da baina laguntza ekonomikoa eskaini daiteke harpidetzaren bitartez. Hilabetero gutxienez 5€-tik abiatuta, bakoitzaren ahalmenaren arabera zehaztu daiteke ekarpenaren diru kopurua. Harpideduna, hau da, halabelarri egiteko aukera ezberdinak daude, Gasteizko alde zaharrean kokatuta dagoen Hala Bedi Tabernan dagoen txartela bete eta postontzi batean sartu edo irratira ekarri edo irratiko kide bati emateko aukera dago.\nHala Bedi Irratiko webgunean adierazten duen moduan, gaur egun (2018an) 666 harpidedun ditu. Hala Bedi irratiak harpidedunak halabelarri izendatzen ditu, webgunean definitzen dituen moduan, haien bazkideak dira, komunitate gisa irratia sostengatu eta eraikitzen dutenak. Halabelarri guztiak Hala Bedi komunitatearen babesa dira, handituz doan proiektua aurrera eramaten laguntzen dutenak. 2017. urtean harpidedunak gora egitearen helburuarekin 999 halabelarri izatera iristeko helburua jarri zioten euren buruei. Arabako herri mugimenduarekin konpartitutako espazio horretan utopia txiki horrekin jarraitzeko asmoarekin.\nProiektuaren sostengua bazkideetatik eta antolatzen dituzten ekimenetatik dator, ez baitute diru truke publizitaterik jartzen. Iragartzen duten “publizitate” bakarra irratiko kuñak dira, horien edukiak herri mugimenduetako deialdiak edo ekimenak ezagutzera emateko helburuarekin egiten dira. Egongo diren manifestazioen igarpena ere ematen da edo esate baterako, birziklatzearen inguruko aldarrikapenak etab.\nEgitura eta antolaketa[aldatu | aldatu iturburu kodea]\nHala Bedi Irratiak diru asmorik gabeko elkartetzat definitzen du bere burua. Haien barne funtzionamendua demokratikoa da, hau da, bazkide bakoitzak boto bakar bat dauka erabakiak hartzerako orduan. Hortaz, ezin da jabe edo bazkide maioritariorik nagusitu. Horrelako egituretan ez da hasierako kapitalik behar, proiektua funtzionamenduan jartzeko ez baita hasierako ekarpen ekonomikorik eskatzen.\nProiektua boluntarioek osatzen dute. Lan egiten duten 150 pertsonetatik 6-k lanaldi erdian daude. Batzuk irratian lan egiten dute, beste batzuk webgunean eta gainerakoek bideo komisioan. Hedabidean egiten den lan gehiena boluntarioek egiten dute, batzuk kazetariak dira eta beste batzuk ez. Haien edukiak lantzeko moduak ez dauka zerikusirik beste hedabideen edukiak lantzeko moduarekin. Hala Bediko agenda herri mugimenduetara eta horiek lantzen dituzten gaietara zuzenduta dago bereziki.\nHala Bedi irratia proiektu asanbleario bat denez ez dago zuzendaritza batzorde bat, hau da, erabakiak Hala Bediko kide guztien artean hartzen dituzte. Urtean zehar 3-4 asanblada orokor egiten dituzte eta hauetara kide guztiak daude parte hartzera deituak. Asanblada orokor horietan informazio garrantzitsuena plazaratzen zaie eta erabakiak hartzen dituzte.\n(Gaztelaniaz) Hala Bedi irratiaren webgunea


Eli Maruri: «Gure ikasleak handitu egin dira eta gure eskola ere handituko dugu, Lapurdin» | Publielkarrizketa | BINKE Galdakaoko eta Usansoloko aldizkaria\nKids & Us Galdakao\n693 55 13 12\nElisabet Maruri Kids & Us Galdakaoko zuzendaria elkarrizketatu dugu Lapurdi kalearen 21-23 zenbakien aurrean, 2015ean Galdakaoko lehen zentroa ireki ondoren, 2022an bigarren eskola bat irekiko baitu bere ikasle zaharrenentzat.\nPozik Kids & Us Galdakaon irekitzen duzuen zentro berri honekin? Egia esan, oso pozik! Zazpi urte dira gure lehen eskola ireki genuenetik. Gurekin hasi ziren ikasleak hazi egiten dira, eta handitu egin behar genuen, haientzako leku egokia izateko eta txikienentzako gelak mantentzeko. Beraz, ikastetxe berri bat irekitzea erabaki dugu, ikasle zaharrenei zuzendua, beren beharretarako egokiagoa dena.\nNola koordinatuko dituzue bi zentroak? Txikienek Lapurdiko egungo zentrora joaten jarraituko dute. Bertan altzariak txikienei egokituta daude eta zazpi urte hauetan emaitza oso onekin lan egin dugu. Eta ikasle helduentzat, ikastetxe berria izango dugu.\nZein maila dituzte zuen ikasle zaharrenek? Bada, 2015ean 7 urterekin hasi ziren ikasle zaharrenek 14 urte dituzte jada. Kids & Us metodoarekin hazi eta ikasi duten haurrak dira, eta oraintxe bertan oso ingeles maila ona eskuratu dute. Horietako batzuk Trinityko eta Cambridgeko azterketak egiteko aurkeztu dira, eta %100ak gainditu du! Horregatik, oso pozik gaude beraiengatik eta, batez ere, gugatik, lehendik genekiena kanpoko erakunde batekin berresteagatik, alegia, Kids & Us metodoak oso ondo funtzionatzen duela.\nZein da Kids & Us metodoaren sekretua? Kids & Us Pedagogia Sailak eskolak zehaztu eta prestatzen ditu, ikasleek erritmo onean eta modu dinamikoan ikas dezaten. Hizkuntza haurrei helarazteko ibilgailu hutsezina da jolasa. Gainera, Kalitate Arloak ikastetxeei eta irakasleei ere auditoria egiten die, eskolen kalitatea bermatzeko. Jolasen, abestien eta ikasgelan gertatzen diren dinamika prestatuen bidez, gure ikasleek ikasi egiten dute eta, aldi berean, ondo pasatzen dute.\nZein da zuen helburua? Kids & Us proiektuaren azken helburua belaunaldi berriek ingelesezko komunikazio-gaitasun handienak lortzea da, eta mugak eraisteko etorkizuneko ateak irekitzeko konfiantza izatea. Kids & Us proiektuan, haurren berezko gaitasuna baliatzen dugu hizkuntza deszifratzeko, eta zentzumenetan eta emozioetan oinarritutako ikaskuntza-esperientzia batean sartzen ditugu. Zenbat eta lehenago hasi ingelesa ikasten, orduan eta hobeto barneratzen da. Animatu nahi nituzke Galdakaoko familia guztiak, gu ezagutzera etortzeko aukera gal ez dezaten eta haien seme-alabek ingelesa ikas dezaten urtebetetik aurrera, hizkuntzaren ikasketa naturalean oinarritutako gure metodologiarekin.\nNon egongo da zuen zentro berria? Gure egungo zentrotik oso gertu, Lapurdi kalean bertan dago, 21-23 zenbakian. Oso zentro handia izango da eta aurtengo irailean gozatuko dugu bertan!\n«Bizikletak eta txokolatea», Joanes Urkixo


Zer egin daiteke astelehenetik aurrera? - Sakana - Guaixe.eus\nGuaixe 2020-05-09 11:37\nAltsasuko azoka konfinamenduaren garaian. ARTXIBOA\nEspainiako Gobernuak atzo jakinarazi zuen deskonfinamenduaren lehen fasera igarotzen ziren herrialdeak, tartean Nafarroa. Beraz, astelehenetik aurrera, besteak beste, gertukoekin egoteko, erosketak hitzordurik gabe egiteko eta liburutegietara joateko aukera izanen da.\nDeskonfinamenduaren lehen fasea arautzen duen BOE argitaratu du Espainiko Gobernuak eta bertan hurrengo astelehentik aurrera egonen diren aldaketaren berri eman dute.\nUdalerritik ateratzeko aukera dago, baina ezin da probintziatik atera. Gainera, ezin da norbera bizi den herrialde barruko bigarren egoitza batera joan (hurrengo fasean izanen da hori).\nHamar laguneko bilerak baimenduko dira, etxean, kalean edo terraza batean. Pertsonen artean bi metroko segurtasun tartea zaindu beharko da eta higiene neurriak errepetatu beharko dira.\nTabernen eta jatetxeen terrazak % 50 edukieran irekiko dira. Udalaren esku geratuko da edukiera zabaltzea posible de kasuekin. Terrazetan gehienez hamar pertsona elkarrekin egon ahal izanen dira, betiere ere bi metroko distantzia mantenduz.\n400 metro koadro baino gutxiagoko saltokiek ireki ahal izaenen dute, 0 fasean bezala, baina orain hitzordurik gabe. Saltokiek gehienez bezeroen % 30 hartu ahal izanen dituzte, bezero bat langile bakoitzeko. Gutxienez bi metroko segurtasun tartea gorde beharko da.\nLiburutegiak irekiko dituzte, baina mugatutako edukierarekin eta bakarrik liburuak mailegatzeko. Hortaz, Nafarroako liburutegien zerbitzutik adierazi dutenez, oraindik ezin dituzte liburutegiak ireki, eta, beraz, Sakanako hainbat herritan, Arbizuren eta Urdiainen, esaterako, etxez etxeko zerbitzua eskaintzen dute. Hau da, telefonoz eskatu daitezke liburuak.\nKultur ekitaldiak egongo direla aurreikusten du BOEk, baina mugekin. AIre zabalean egiten diren kultur ekitaldiak eta kultur ikuskizunetan 200 pertsona baino gutxiago egon ahal izango dira, eta leku itxietan 30 pertsona baino gutxieago, edukieararen % 30. Publikoa eserita egon beharko da kasu bietan, eta segurtasun distantzia mantendu.\nKirol-insalazioak kontaktu fisikorik ez duten kirolak egiteko irekiko dira, eta hitzordua eskatuta. ALdagelak itxita egongo dira. GImnasioak itxita egongo dira eta igerilekuetan bainatzea ezinezkoa da, oraingoz.\nEtxe berean bizi direnek autoa partekatu dezakete. ELkarrekin bizi ez badira ilara bakoitzeko bi plaza bakarrik erabili ahalko dira, disntatzia mantenduz.\nEhorzketa eta beilatoki zerbitzua mugiken egingo dira. aIre librean 15 lagun joan ahalko dira hilobiratzeko segizioera edo hildakoa erraustera. Beilatokian hamar pertsona baino ez dira egongo.\nIbilgailuen Inspekzio Teknikoak egiteko guneak ireki ahalko dituzte, aldez aurretiko hitzorduarekin.\n5.000 biztanle baino gehiagoko herrietarako (Altsasu) ezarritako ordutegiak mantendu egiten dira. Hau da: kirola egiteko eta paseoak emateko 06:00-10:00 eta 20:00-23:00 14 urtetik gorakoendako. Eta 10:00-12:00 eta 19:00-20:00 70 urtetik gorakoendako txanda da. Haurrak bestelako orduetan atera daitezke.\nPaseoak etxetik kilometro batera egin behar dira.\nKirolari ez profesionalek egunean behin atera daitezke kirola egitera, baina udalerritik atera gabe.\nBasoan edo mendian kirola egitera joateko ezin da autorik hartu.


Señores: "Ez dugu ez inspiraziorik eta ezta iturririk ere" — Gaztezulo\nSeñores: "Ez dugu ez inspiraziorik eta ezta iturririk ere"\nSeñores: "Ez dugu ez inspiraziorik eta ezta iturririk ere" https://www.gaztezulo.eus/albisteak/senores-ez-dugu-ez-inspiraziorik-eta-ezta-iturririk-ere https://www.gaztezulo.eus/albisteak/senores-ez-dugu-ez-inspiraziorik-eta-ezta-iturririk-ere/@@download/image/señores_verbe_1432056169.jpg\n2012ko ekainean kaleratu zuen Bilboko Señores laukoteak izen bereko lehendabiziko EPa. Geroztik, Cuatro Barbas zigilua sortu eta hiru lan gehiago argitaratu dituzte, azkena, pasa den martxoan. Datorren larunbatean, bigarrenez igoko dira MAZ Basauriko agertokira.\nMartxoan kaleratu zenuten ‘Verbena en la plaza del pueblo’ izeneko azken diskoa. Nolako harrera izaten ari da?\nBetidanik nahi izan dugu 45 RPMko single bat kaleratu, eta aukera izan genuenean goputz osoz jaurti ginen itsasora, kolore orlegi eta guzti. Gure lehen diskoaren jarraipen antzeko bat da, eta entzun ditugun iritzien artean, hobekuntza hitza heldu zaigu eta momentuz ez digute berdel ustel batekin zaplastekorik eman….\n‘Girando Por Salas’ ekimenaren babesarekin egin zenuten, nola suertatu zitzaizuen aukera?\nAukeratuak izan ginen beste 800 talderen artean eta gogotsu ospatu genuen. Santander, Vigo, Madril, Alcala de Guadaira, Bartzelona eta Zaragozan zuzenean aritzeko eta lagun berriak egiteko aukera ez dugu galdu nahi izan.\nTira, 2012an debutatu zuen Señores taldeak. Egun are gizonagoak zarete?\nUrteak pasa arren ez gara askoz gehiago gizondu, egia esan, nahiko gizonak ginelako ordurako... Beharbada gizendu bai, kampora irten garen bakoitzean sabela ondo bete dugulako...\nZertan erranen zenukete aldatu dela taldea?\nFuntsez ez da gehiegi aldatu, lan kopurua handitu zaigu eta sorkuntzari dagokionez ardura antzeko zerbait somatzen dugu. Baina zoriona ekartzen daben momentuak, txarrak baino askoz gehiago dira. Duela gutxi 80. kontzertua egin genuen Gasteizen eta gogoratzeko gaua izan zen!\nEuskal taldeen oihartzuna Euskal Herritik at murritzegia dela erran izan duzue behin baino gehiagotan. Ez dut uste, hala ere, zuek arazorik izan duzuenik, ezta?\nGuri ez zaigu zaila egin kanpora irtetzea. Gure ustez gakoa irten nahi izatea da, eta ez zure entsegu lokalera zure bila etorriko den inor itxoitea. Hala ere egia da Estatu mailan euskal taldeek hainbat aretoetara iristea zaila izaten dutela, Madril eta Bartzelonako zirkuituetan dabiltzan taldeek baitute bakarrik hedabideetan agertzeko aukera.\nEta Euskal Herrian nola ikusten duzue musikaren eszena?\nOso talde onak daude gaur egun, eta Euskal Herrian, The Great Barrier, Mobydick, Viva Bazooka, Diana Lagarto, 5000 rpm, Despeñaperros, Yellow Big Machine, Larry Bird, Jupiter Jon, Maderacore edo Belako bezalako taldeengan dago, gure ustez, etorkizuna.\nEta noski, ibilbide interesgarria dute baita Ainara Legardon, We Are Standard, Lisabo, Mursego, Audience, Berri Txarrak, Joseba Irazoki edo Willis Drummond bezalakoek.\nJaialdiak ere barra-barra daude. Datorren asteburuan, MAZ Basaurin ariko zarete zuek...\nPasa den urtean ere jo genuen The Pains of Being Pure at Heart taldearekin batera. Horregatik, aurten ere MAZ Basaurik gure atea jo izana pozgarria izan da guretzat.\nAmaitu aurretik, taldeaz aparte duea pare bat urte sortu zenuten Cuatro Barbas zigilua. Zein erronka duzue zentzu horretan?\nLehenengo EPa atera genuenean sortu genuen zigilua gure lanak kaleratzeko, baina zorionez, gureaz aparte, lau erreferentzia gehiago atera ditugu dagoeneko. Zigiluaren ibilbidea eta taldearena batera joan dira orain arte, eta beste talderen batekin lan egitea gustatuko litzaiguke etorkizunean, zenbat eta gehiago izan zarata gehiago ateratzen baita.\nHitzetan kritika doinuek nagusi dituzue. Zein da zuen inspirazio iturri nagusia?\nEz dugu ez inspiraziorik eta ezta iturririk ere, bizitzako eguneroko gauzak isladatzen ditugu kantuetan, eta bizitza dena da.\nAzken bildumako bi abestien hitzak nori zuzenduta daude zentzu horretan?\nBat politika ekonomiko tamalgarriak ezartzen dituztenei, eta bestea, politika horiek pairatzen ditugunoi.\nOrain bai, amaitzeko, MAZ Basauriko kontzertuaren aurrerapenik egiterik bai?\nAurreratu ahal dizuet lau tipo erdi itsusi, erdi gogotsu izerdia botatzen, eta beraiengan sinisten, taula gainean egongo direla….\nBeraz, kontzertura joateko zalantzan denari zer errango zenioke?\nDirua ez dela arazorik izango guztiz doako kontzertua baita, Tulsa andereak katedralak bezain handiak diren kantuak dituela, eta hori ezin duela galdu!


Furundarena bikain, absolutu mailako Espainiako txapelketan - Lasarte-oria - Txintxarri.eus\nFurundarena bikain, absolutu mailako Espainiako txapelketan\nTxintxarri Aldizkaria 2020-03-03 13:00\nNaroa Furundarena eta Ostadar SKTko prestatzaileak, Ourensen. Arg.: Ostadar Atletismoa\nZortzi onenen artean sailkatu zen jauzi hirukoitzeko finalean parte hartzeko, zazpigarren amaitu zuen proba eta bere marka ondu zuen, 12,58 m. Gazte mailako atletak ere ederki lehiatu dira Euskal Herriko txapelketan\nOstadar SKTko atletismo saila pozarren dago. Naroa Furundarena atleta Espainiako onenen artean lehiatu da jauzi hirukoitzean proban eta ongi erantzun dio erronkari.\nFurundarena eta Ostadar SKTko prestatzaile Amaia Andres eta Oscar Goikoetxea Ourenserako bidaia egin zuten. Otsailaren 29an, Furundarenak hitzordu garrantzitsua zuen absolutu mailako Espainiako txapelketako proba. Peleteiro, Serrapio, Lobato... jauzi hirukoitzeko Espainiako atleta onenen aurka lehiatuko zen gaztea lehenengoz eta ongi egin zion aurre lehiaketari. Zortziko finalera sailkatu eta zazpigarren amaitu zuen proba.\nPista estaliko denboraldi hasieratik jauzi hirukoitzean garapen handia egin du Furundarenak eta txapelketan ere ez zuen huts egin. 12 metroak gainditu zituen urtarrilean, otsaila hasierako Gipuzkoako txapelketan 23 zentimetro gehitu zizkion markari eta Espainiako txapelketako finalean 12,58 metroko jauzia egin zuen gazteak.\nEgun Furundarenak 20 urtez azpiko Espainiako txapelketa du buruan. Sabadellen jokatuko da martxoaren 14an eta 15ean.\nFurundarenaz gain, Atletico San Sebastian taldeko Eneritz Busto herritarra ere izan zen Ourensen. 60 m. hesi proban parte hartu zuen eta finalerdietara iritsi zen gaztea.\nAtleta gazteak ere, finaletan\nDonostian ere berri pozgarriak izan ziren gazteen mailako Euskadiko txapelketan. Ostadar SKTko zortzi atletek parte hartu zuten. Hainbat finaletan lehiatu ziren eta bi domina ere lortu zituzten, zilarrezkoa eta brontzezkoa.\nJauzi probetan lortu ziren bi garaikurrak. Enara Gonzalezek 20 urtez azpiko luzera jauzian zilarrezko domina eskuratu zuen 5,06 m. jauziarekin. Eta 16 urtez azpiko mailan, Naroa Elvira jauzi hirukoitzeko podiumeko hirugarren mailan egon zen, 9,67 m.\nLasterka ere egin zuen Elvirak, 300 m. proban, eta seigarren amaitu zuen\nIrati Valdivia, berriz, 60 m. lasterketako bosgarren eta 60 m. hesi probako zazpigarren izan zen.\n200 m. lasterketako seigarren amaitu zuen Maider Abete, 20 urtez azpiko mailan.\nJokin Rodriguez eta Haritz Grijalbo ere 16 urtez azpiko jauzi hirukoitzeko proban lehiatu ziren, zazpigarren eta zortzigarren izan ziren gazteak, hurrenez hurren.


Lehen jaunartzeak ospatu ziren atzo eguerdiz Aizarnazabalen | El Diario Vasco\nCosta UrolaLehen jaunartzeak ospatu ziren atzo eguerdiz Aizarnazabalen\nLehen jaunartzeak ospatu ziren atzo eguerdiz Aizarnazabalen\nHerriko bederatzi neska-mutilek beren lehen jaunartzea ospatu zuten. / DV\nEL DIARIO VASCO AIZARNAZABAL. Domingo, 28 abril 2019, 10:56\nAtzo eguerdiz herriko bederatzi neska-mutilek beren lehen jaunartzea ospatu zuten senide eta lagunez inguraturik, eta beste hiru neskek Bataio Berritzea izan zuten.\nMaiatzeko laugarren igandean ospatu izan ohi dira jaunartzeak Aizarnazabalen, baina aurten hauteskundeak direla eta apirilaren 28ra aldatu ziren eta egoera berbera zelarik, larunbatera aurreratu da eta denak oso gustura gainera.\nElizkizunean lasai eta irribartsu ageri ziren Luken, Jare, Enara, Aner, Oskitz, Unax, Unax, Adei eta Xabat eta beraiekin batera, Aiora, Ihintza eta Nahia, eguneko protagonistak. Zorionik beroenak denei lerro hauen bidez.\n'45 + indartzen', proyecto innovador dirigido a desempleados mayores de 45 años Antxua Eguna datorren ostiralean ospatuko da


Agirien bidez, jakin badakigu, XII. mendean Etxalarren jadanik sareak erabiltzen zituztela usoa harrapatzeko (pagausoa eta txoloma). Hegazti migratzaile aunitzek bezala, usoak ere Europa iparraldeko hotzetik ihes egiten du hegoaldeko bazter epelagoetan negua pasatzeko. Bada, udazkenero ehiza molde hori egiten da Etxalarren.\nJendea aspaldian ohartu zitzaion mugimendu migratzaile horri eta etxalartarrak aspaldi-aspaldian hasi ziren hegaztien joan-etorriak aprobetxatzen uso saldoak harrapatzeko. Etxalar inguruko mendi-lepoetan egiten dute ehiza molde hori. Usoek hegazti harrapariak ikusi eta beherantz jotzen dute, mendi-lepoak zuhaitzen adaburuen paretik zeharkatzeko. Halakoetan, harrapariek ezin dute usoen atzetik joan. Bada, Etxalarko ehiza moldea horretaz baliatzen da. Badira trepa izeneko dorre luze aunitz eta han usozale batzuk egoten dira, zerura begira erne. Uso talde bat hurbiltzen denean, usozaleek gisuz (karea) zuritutako zurezko paletak botatzen dituzte airerantz. Makila deitzen diote paleta horri. Bada, makila horiek hegazti harrapariaren hegaldia irudikatzen dute. Usoek ziztuan beherantz jotzen dute, makilak hegazti harrapariak direlakoan, eta zuhaitzen artean paratutako sareetan erortzen dira. Aspaldiko ehiza molde horrek ez die kalte nabarmenik egiten Pirinioak zeharkatzen dituzten uso populazioei,


Bakioko Udala - Kiroldegiak eskainiko dituen hurrengo ekintzak\nKiroldegiak eskainiko dituen hurrengo ekintzak\nBakio Bizi | Kirola | Kiroldegia\nSkate tailerra otsailaren 9, 16 eta 23an: goizeko 11:00etatik 12:00etara, 7-15 urteko gazteentzat; 3-6 urtekoek, berriz, 12:00etatik 13:00etara.\nEz da beharrezkoa materiala ekartzea. Abonatuentzat prezioa 4 eurokoa da, eta abonatu ez direnentzat 5,50 eurokoa. Halaber, hiru egunerako bonoa atera daiteke, 8 euro abonatuentzat eta 11 abonatu ez direnentzat.\n"Nahieran" taldeak: hamar laguneko talde bat osatu, interesatzen zaizun jarduerarako, eta martxan jarriko da.\nUrtarrilaren 13tik zabalik dago ludotekan izena emateko epea.\nLarunbat arratsaldetan ludotekaren ordutegia 17:00-20:00 da, 6 eta 12 urte bitarteko haurrentzat, eta izena eman behar da kiroldegian (prezioa 27 euro). Tailerrak bi txandatan txandakatuko dira, parte-hartzaileen adinaren arabera, lehenengo 6-8 urtekoentzat, eta hurrengo larunbatean 9-12 urtekoentzat, hau da, kartelean zehazten den bezala.\nUrtarrilaren 25ean, Gynkhana familiarra: taldeak gutxienez hiru parte-hartzailerekin osatuko dira (bi heldu eta haur bat) eta familiako kide ezberdinek (gurasoak, aitita-amamak, lehengusu-lehengusinak...) eta gehienez 5 partaidek parte hartu ahal izango dute. Ludotekakoek doan; abonatuek, berriz, 8 euro ordaindu beharko dituzte eta abonatu ez direnek 11 euro.\nZirku tailerra: otsailaren 1ean, 6-12 urte bitarteko gazteentzat. Ludotekan izena ematen dutenentzat, doan. Gainerakoen prezioa: abonatuek 4 euro eta abonatu gabeak 5,50, hurrenez hurren. Tailer honetan aire oihalen teknika ikasiko dute. Plazak mugatuak dira.\nAnima zaitezte eta gozatu jarduerez!!!\nSkate tailerra (JPG 86,1KB)\n"Nahieran" taldeak (JPG 73,3KB)\nLudoteka (JPG 95,1KB)\nGynkhana familiarra (JPG 82,1KB)\nZirku tailerra (JPG 77,6KB)


Luis Aranberri Mendizabal "Amatiño" — Eibar.ORG | Eibarko peoria\nHemen zaude: Hasiera / Blogak / Amatiño / Luis Aranberri Mendizabal "Amatiño"\nHau Luis Aranberri Mendizabal kazetariaren bloga da. Hasi 1964an hasi nintzen "Amatiño" izengoitiz idazten, Zeruko Argia astekarian. Orduan trenez bidaltzen nituen nere herri-kronikak, Eibartik Donostiaraino. Orain, berriz, Eibar.org blog-komunitatearen bitartez, etxetik mundu zabalera.\nEibartarron blog-komunitate hau 2004ko uztailaren 17an bildu zen estreinako eta hemendik aurrerako honek izan nahi du nere ekarria. Besteak beste, hiru xede nagusi izango ditu blog honek: nere zenbait artikulu azaldu, Aranberri abizenaren nondik norakoak bildu eta Amatiño baserriaren berri eman. Amatiño, orain dela 63 urte inguru.\nLambarri, Arambarri, Aramberri, Aranberri\nAlboko menuan ikusi daitekeenez, lehen partea Lambarri, Arambarri, Aramberri eta Aranberri abizenei dagokie, nere senitartekoen ikuspegitik, ezin bestean.\nBertan aurkituko du irakurle interesatuak XVI. mendean Arabako Okondon jaio zen Juanes Arambarri zenaren berri eta baita ondokoen aipamenik ere. Besteak beste, lehen Aramberri, Vicente Aramberri (Azkoitia, 1764), lehen Luis Aramberri (Mendaro, 1800), gure aittitta Domingo Aramberri (Elgoibar, 1843) eta gure aita Koldo Aranberri (Eibar, 1908) tarteko.\nOinarrizko informaziorik gehiena Inaki Aranberri gure anaiari zor diogu.\nBigarren partea Mendizabal abizenari dagokio, Bergarako Mendizabal sortetxekoei buruz lehenik eta Amatino baserrian kokatu zirenei gero.\nBigarren parte honetan gure aittitta Ciriaco Mendizabal (Bergara, 1888) eta gure ama Aurora Mendizabal (Eibar, 1920) dira, jakina, bereziki aipatuak.\nBlog honen hirugarren atalean, Luis Aranberri Mendizabal Amatino deritzan goiburuan sakatuez gero, zenbait artikulu agertzen dira, hurrenez hurren, han-hemenka argitara emanak. Hainbatetan Luis Aranberri izenez sinatuak eta beste zenbaitetan, aldiz, "Amatiño" izengoitiz.\nZehaztasunik nahi izanez gero, idatzi honako posta elektroniko honetara: amatinoabilduaeuskalnet.net edo luisabilduaamatino.com


Eap - irisgarritasun-gida argitaratzeak Multimedia-Edukiak\nIrisgarritasun-gida argitaratzeak Multimedia-Edukiak\nWeb erabilerraztasun behatokia berri bat argitaratzen laguntzeko gida praktikoa erabilerraztasuna kudeatzeko multimedia edukiak.\nMultimedia-edukiak beren ezaugarri bereziak direla medio, eduki-moten eta zailagoa kalitate optimoa eskaintzea web orriaren erabilgarritasuna. Hala ere, sarean bilakaera da, hain zuzen ere, era horretako edukiak gero eta presenteago egotea atarietan, batez ere. Hala ere, erakunde atal ez dugu ahaztu behar ez bada ere, eduki horiek garestia denez, irisgarritasun-baldintzak bete behar dituzte ahal izateko, herritar guztiek sarbidea dutenak.\nIrisgarritasun-Gida egokia da, bai Eta Multimedia-Edukia arduradun teknikoak eta bai responsbles atariak atal; esate baterako, multimedia-edukia duen prentsa-kabineteak. La guía betekizunak, bai teknikoak zehazten sartzeko multimedia-edukiak web bete behar dituzten baldintza espezifikoak, edukietan eta zehar prestatzea (azpitituluak, zeinu-mintzaira, etab.). Garrantzitsua da halaber, azpimarratzekoa da gertuko aurrean aplikatu behar dira, WCAG-ek 2.0, baldintza horiek gida berrien arabera.\nGidak deskarga "edo aurkitu daiteke" Área atalean "" "-Dokumentazioa Irisgarritasun erkidegoko ". También pueden encontrarse en la sección "Administración Electrónica Inclusiva - Accesibilidad" del Portal de Administración Electrónica\nEspero dugu, bestalde, erabilgarria izan dadin,\nEkimenari buruzko informazio gehiago izateko: Irisgarritasun erkidegoko